Моксонидин-СЗ – medu.uz – Дорилар ҳақида маълумотлар ўзбек тилида\nHome Йўриқномалар Моксонидин-СЗ\nПрепаратнинг савдо номи: Моксонидин-СЗ\nТаъсир этувчи модда (ХПН): моксонидин\n0,2 мг ли доза:\nфаол модда: моксонидин – 0,2 мг;\nёрдамчи моддалар (ядро): кроскармеллоза натрий (примеллоза) – 3,0 мг; лактоза моногидрати (лактопресс) (сут қанди) – 95,3 мг; коллоид кремний диоксиди (аэросил) – 0,5 мг; натрий стеарилфумарати – 1,0 мг;\nёрдамчи моддалар (қобиқ): Опадрай II (поливинил спирти, қисман гидрогенланган – 1,32 мг; титан диоксиди Е 171 – 0,6003 мг; тальк – 0,6 мг; макрогол (полиэтиленгликоль 3350) – 0,3705 мг; соя лецитини Е 322 – 0,105 мг; темир (II) оксида бўёвчиси – 0,0003 мг; темир (III) оксиди бўёвчиси – 0,0015 мг).\n0,3 мг ли доза:\nфаол модда: моксонидин – 0,3 мг;\nёрдамчи моддалар (ядро): кроскармеллоза натрий (примеллоза) – 3,0 мг; лактоза моногидрати (лактопресс) (сут қанди) – 95,2 мг; коллоид кремний диоксиди (аэросил) –\n0,5 мг; натрий стеарилфумарати – 1,0 мг;\nёрдамчи моддалар (қобиқ): Опадрай II (поливинил спирти, қисман гидролиз қилинган – 1,32 мг; титан диоксиди Е 171 – 0,6003 мг; тальк – 0,6 мг; макрогол (полиэтиленгликоль 3350) – 0,3705 мг; соя лецитини Е 322 – 0,105 мг; пунцли бўёвчи асосидаги алюминли лак [Понсо 4R] – 0,0039 мг; қуёш ботиши сариғи бўёвчиси асосидаги алюминли лак – 0,0003 мг).\n0,4 мг ли доза:\nфаол модда: моксонидин – 0,4 мг;\nёрдамчи моддалар (ядро): кроскармеллоза натрий (примеллоза) – 3,0 мг; лактоза моногидрати (лактопресс) (сут қанди) – 95,1 мг; коллоид кремний диоксиди (аэросил) – 0,5 мг; натрий стеарилфумарати – 1,0 мг;\nёрдамчи моддалар (қобиқ): Опадрай II (поливинил спирти, қисман гидролиз қилинган – 1,32 мг; титан диоксиди Е 171 – 0,5751 мг; тальк – 0,6 мг; макрогол (полиэтиленгликоль 3350) – 0,3705 мг; соя лецитини Е 322 – 0,105 мг; индигокармин асосидаги алюминли лак – 0,0018 мг; азорубин асосидаги алюминли лак – 0,153 мг; пунсли бўёвчи асосидаги алюминли лак [Понсо 4R] – 0,0123 мг).\nОч-пушти рангли плёнка қобиқ билан қопланган, думалоқ, икки томонлама қавариқ таблеткалар. Таблеткалар синдирилганда оқ ёки деярли оқ рангли (0,2 мг ли доза).\nПушти рангли плёнка қобиқ билан қопланган, думалоқ, икки ёқлама қавариқ таблеткалар. Таблеткалар синдирилганда оқ ёки деярли оқ рангли (0,3 мг ли доза).\nТўқ-пушти рангли плёнка қобиқ билан қопланган, думалоқ, икки томонлама қавариқ таблеткалар. Таблеткалар синдирилганда оқ ёки деярли оқ рангли (0,4 мг ли доза).\nФармакотерапевтик гуруҳи:марказий таъсирга эга гипотензив воситалар.\nАТХ коди: C02AC05\nМоксонидин марказий таъсир механизмига эга бўлган гипотензив восита ҳисобланади. Бош миянинг ўзак структураларида (қоринчаларнинг рострал қаватларида) моксонидин симпатик нерв тизимининг тоник ва рефлектор фаолиятини бошқарилишида иштирок этувчи имидазолин-сезувчи рецепторларни селектив рағбатлантиради. Имидазолин рецепторларининг рағбатлантирилиши периферик симпатик фаолликни ва артериал босимни (АБ) пасайтиради.\nМоксонидин бошқа симпатолитик гипотензив воситаларда ά2-адренорецепторларга пастроқ яқинлиги билан фарқ қилади, бу седатив самара ва оғизни қуриши ривожланишининг эҳтимоли камлигини тушунтиради.\nМоксонидинни қабул қилиш тизимли томирлар қаршилигини ва АБ ни пасайишига олиб келади.\nМоксонидин семизлиги, инсулинга резистентлиги ва ўртача даражали артериал гипертензияси бўлган пациентларда инсулинга сезувчанлик индексини (плацебо билан солиштирганда) 21% га яхшилайди.\nИчга қабул қилинганидан кейин моксонидин меъда-ичак йўлларининг юқори бўлимларида тез ва деярли тўлиқ сўрилади. Мутлоқ биокираолишлиги тахминан 80% ни ташкил қилади. Максимал концентрацияга эришиш вақти – тахминан 1 соат. Овқат қабул қилиш препаратнинг фармакокинетикасига таъсир қилмайди.\nҚон плазмаси оқсиллари билан боғланиши 7,2% ни ташкил қилади.\nАсосий метаболити – дегидротация қилинган моксонидин. Дегидратация қилинган моксонидиннинг фармакодинамик фаоллиги, моксонидин билан солиштирганда тахминан 10%.\nМоксонидин ва метаболитининг ярим чиқарилиш даври (Т1/2) мувофиқ 2,5 ва 5 соатни ташкил қилади. 24 соат давомида моксонидиннинг 90% дан кўпроғи буйрак орқали чиқарилади (тахминан 78% ўзгармаган холда ва 13% дигидромоксонидин кўринишида, сийдикдаги бошқа метаболитлари қабул қилинган дозанинг 8% дан ошмайди). Дозанинг 1% дан камроғи ичак орқали чиқарилади.\nАртериал гипертензияси бўлган пациентлардаги фармакокинетикаси:\nСоғлом кўнгилликлар билан солиштирганда артериал гипертензияси бўлган пациентларда моксонидиннинг фармакокинетикасида ўзгаришлар кузатилмайди.\nКекса ёшлардаги фармакокинетикаси:\nКекса пациентларда моксонидиннинг фармакокинетик кўрсатгичларида унинг жадал метаболизмини пасайиши ва/ёки бироз юқорироқ биокираолишлиги билан боғлиқ клиник аҳамиятсиз ўзгаришлар аниқланган.\nМоксонидин 18 ёшгача бўлган пациентларда қўллаш учун тавсия этилмайди, шунинг учун бу гуруҳда фармакокинетик тадқиқотлар ўтказилмаган.\nБуйрак етишмовчилигидаги фармакокинетикаси:\nМоксонидиннинг чиқарилиши ахамиятли даражада креатинин клиренси (КК) билан корреляция қилади. Ўртача буйрак етишмовчилиги (КК минутига 30-60 мл интервалида) бўлган пациентларда қон плазмасидаги мувозанат концентрациялари ва якуний Т1/2 буйраклар фаолияти нормал бўлган пациентлардагига (КК минутига 90 мл дан кўпроқ) қараганда тахминан 2 ва 1,5 марта юқори. Оғир буйрак етишмовчилиги (КК минутига 30 мл дан кам) бўлган пациентларда қон плазмасидаги мувозанат концентрациялари ва якуний Т1/2 буйрак фаолияти нормал бўлган пациентлардагига қараганда 3 марта юқори. Моксонидиннинг кўп марталик дозаларини буюриш, ўртача ва оғир буйрак етишмовчилиги бўлган пациентлар организмида олдиндан айтиб бўладиган тўпланишига олиб келади. Гемодиализда бўлган, терминал буйрак етишмовчилигили пациентларда (КК минутига 10 мл дан кам), қон плазмасидаги мувозанат концентрациялари ва якуний Т1/2 буйраклар фаолияти нормал пациентлардагига қараганда мувофиқ 6 ва 4 марта юқори. Барча гуруҳларда қон плазмасидаги моксонидин максимал концентрацияси 1,5 – 2 марта юқори. Буйрак фаолиятининг бузилишлари бўлган пациентларда доза шахсий равишда танланиши керак.\nДиализ ўтказилганида моксонидин аҳамиятсиз даражада чиқарилади.\nОвқат қабул қилишдан қатъий назар ичга буюрилади.\nКўпчилик ҳолларда Моксонидин препаратининг бошланғич дозаси суткада 0,2 мг ни ташкил қилади. Максимал бир марталик доза 0,4 мг ни ташкил қилади. Максимал суткалик доза, уни 2 қабулга бўлиш керак, 0,6 мг ни ташкил қилади.\nЎтказилаётган даволашни пациент томонидан ўзлаштирилишига қараб, суткалик дозани шахсий равишда белгилаш керак.\nЎртача ёки оғир буйрак етишмовчилиги бўлган пациентлар учун бошланғич доза суткада 0,2 мг ни ташкил қилади.\nЗарурати бўлганида ва яхши ўзлаштирилишида суткалик доза 0,4 мг максималгача оширилиши мумкин.\nҚуйида келтирилган ножўя таъсирлари қуйидагиларга мувофиқ аниқланган: жуда тез-тез (>1/10); тез-тез (>1/100, <1/10); тез-тез эмас (>1/1000, <1/100); шу жумладан алохида хабарлар.\nТез-тез: бош оғриғи*, бош айланиши (вертиго), уйқучанлик.\nТез-тез эмас: хушдан кетиш*.\nТез-тез эмас: АБ яққол пасайиши, ортостатик гипотензия*, брадикардия.\nЖуда тез-тез: оғиз бўшлиғи шиллиқ қаватининг қуруқлиги.\nТез-тез: диарея, кўнгил айниши, қусиш, диспепсия.\nТез-тез: тери тошмаси, қичишиш.\nТез-тез эмас: асабийлик.\nЭшитиш аъзоси ва лабиринтли бузилишлар:\nТез-тез эмас: қулоқларда жаранглаш.\nСкелет-мушак ва бириктирувчи тўқима томонидан:\nТез-тез: белда оғриқ.\nТез-тез эмас: бўйин соҳасида оғриқ.\nТез-тез эмас: периферик шишлар.\n(* – тез-тезлиги плацебо билан бир хил).\nфаол моддага ва препаратнинг бошқа компонентларига юқори сезувчанлик;\nяққол брадикардия (тинчликда юрак қисқаришлари тез-тезлиги минутига 50 зарбдан кам);\nюрак ритмининг яққол бузилишлари;\nўткир ва сурункали юрак етишмовчилиги (NYHA таснифи бўйича III-IV функционал синфи);\nтрициклик антидепрессантлар билан бир вақтда қўллаш (“Дориларнинг ўзаро таъсири” бўлимига қаранг);\nоғир буйрак етишмовчилиги (КК минутига 30 мл дан кам);\nлактозани наслий ўзлаштираолмаслик, лактаза танқислиги ёки глюкоза-галактоза мальабсорбцияси;\n75 ёшдан ошганлар;\n18 ёшгача бўлганларда (хавфсизлиги ва самарадорлиги бўйича маълумотларнинг йўқлиги туфайли) қўллаш мумкин эмас.\nI даражали атриовентрикуляр блокадаси (брадикардия ривожланишининг хавфи); коронар қон томирларнинг оғир касаллиги, юрак ишемик касаллиги ёки ностабил стенокардияси (қўллаш тажрибаси етарли эмас), сурункали юрак етишмовчилиги, оғир жигар етишмовчилиги, буйрак фаолиятини бузилишлари (КК минутига 30 мл дан кўп) бўлган пациентларда моксонидин қўлланганида алоҳида эҳтиёткорликка риоя қилиш керак.\nМоксонидинни бошқа гипотензив воситалар билан бирга қўллаш аддитив самарага олиб келади.\nТрициклик антидепрессантлар марказий таъсирга эга бўлган гипотензив воситаларнинг самарадорлигини пасайтириши мумкин, шунинг учун уларни моксонидин билан бирга қабул қилиш тавсия этилмайди.\nМоксонидин трициклик антидепрессантлар, этанол, седатив ва ухлатувчи воситаларининг таъсирини кучайтириши мумкин.\nМоксонидин лоразепам қабул қилаётган пациентларда сусайган когнитив фаолиятларни бироз яхшилаши мумкин.\nБир вақтда буюрилганида моксонидин бензодиазепин хосилаларининг седатив самарасини кучайтириши мумкин.\nМоксонидин найчалар секрецияси йўли билан чиқарилади. Шунинг учун уни найчалар секрецияси йўли билан чиқариладиган бошқа препаратлар билан ўзаро таъсири истисно қилинмайди.\nБета-адреноблокаторлар брадикардия, манфий ино- ва дромотроп таъсирининг яққоллигини кучайтирадилар.\nБир вақтда қабул қилинаётган бета-адреноблокаторлар ва Моксонидин препаратини бекор қилиш кераклигида, олдин бета-адреноблокаторлар ва фақат бир неча кундан кейин Моксонидин бекор қилинади.\nХозирги вақтда Моксонидин препаратини қабул қилишни тўхтатиш АБ ни ошишига олиб келишини тасдиқлари йўқ. Лекин Моксонидин препаратини қабул қилишни кескин тўхтатиш тавсия этилмайди, бунинг ўрнига икки хафта давомида препаратнинг дозасини аста-секин камайтириш керак.\nДаволаниш вақтида алкоголь истеъмол қилиш мумкин эмас.\nДаволаниш вақтида юрак қисқаришларининг тезлиги ва электрокардиографияни мунтазам назорат қилиш керак.\nҲомиладорларда моксонидинни қўллаш бўйича клиник маълумотлар йўқ. Хайвонларда ўтказилган тадқиқотлар препаратнинг эмбриотоксик таъсири аниқланган.\nМоксонидинни ҳомиладорларга фақат хавф ва фойда нисбати синчиклаб бахоланганидан кейин, она учун фойда хомила учун потенциал хавфдан юқори бўлган холдагина буюриш керак.\nМоксонидин кўкрак сутига ўтади ва шунинг учун эмизиш вақтида буюрилмаслиги керак.\nЛактация даврида моксонидинни қўллашнинг зарурати бўлганида, эмизишни тўхтатиш керак.\nМоксонидинни транспорт воситаларини хайдаш ёки механизмларни бошқариш қобилиятига таъсири ўрганилмаган. Лекин, бош айланиши ва уйқучанлик пайдо бўлиши мумкинлигини эътиборга олиб, автотранспортни хайдаш ёки диққатни юқори жамлашни талаб қилувчи техникани бошқариш каби юқори диққатни талаб қилувчи потенциал хавфли фаолият турлари билан шуғулланишда пациентлар эҳтиёткорликка риоя қилишлари керак.\nДозани ошириб юборилишининг ўлим билан якунланмаган бир неча ҳоллари ҳақида хабарлар бор, унда бир вақтда 19,6 мг гача доза қўлланган.\nСимптомлари: бош оғриғи, седатив самара, АБ ни яққол пасайиши, бош айланиши, астения, брадикардия, оғиз бўшлиғи шиллиқ қаватини қуруқлиги, қусиш, юқори чарчоқлик, эпигастрал соҳасида оғриқ, нафасни сусайиши ва онгни бузилиши. Бундан ташқари, шунингдек ҳайвонларда юқори дозаларини ўрганиш бўйича бир неча тадқиқотларда кўрсатилганидек, АБ ни қисқа муддатли ошиши, тахикардия ва гипергликемия бўлиши мумкин.\nСпецифик антидоти йўқ. АБ яққол пасайган холда суюқлик ва допаминни (инъекцион) юбориш ҳисобига айланаётган қон ҳажмини тиклаш талаб этилиши мумкин.\nБрадикардия атропин (инъекцион юбориш) билан бартараф этилиши мумкин.\nДозани ошириб юборилишининг оғир холларида онгнинг бузилишини синчиклаб назорат қилиш ва нафасни сусайишига йўл қўймаслик керак.\nМоксонидиннинг дозаси ошириб юборилганида альфа-адренорецепторларнинг антагонистлари парадоксал гипертензив самараларни камайтириши ёки йўқотиши мумкин.\nГемодиализ ўтказилганида моксонидин аҳамиятсиз даражада чиқарилади.\nПлёнка қобиқ билан қопланган таблеткалар, 0,2 мг, 0,3 мг, 0,4 мг.\n10, 14 ёки 30 таблеткадан контур уяли ўрамда.\n60 таблеткадан полимер банкалар ёки полимер флаконларда.\nХар бир банка, флакон, 10 таблеткада 3 контур уяли ўрам, 14 таблеткадан 1,2 контур уяли ўрам ёки 30 таблеткадан 1, 2 контур уяли ўрам қўллаш бўйича йўриқномаси билан бирга картон қутига жойланади.


Шуҳрат Абдураҳмоновнинг сирли ташрифидан сўнг андижонлик...\n26.01.2021 13:53 0 9393\nШу йилнинг 21 январь куни тушдан кейин «Андижоннома» таҳририятига вилоят ҳокимлигидан хабар келди: «ҳоким Шуҳрат Абдураҳмонов қадам ранжида қилиши эҳтимоли бор, так штў...»\nКутилмаган хабардан хушёр тортган таҳририят ходимлари дарҳол тайёргарликни бошлаб юборади. Хабардан яхши гумонга борган журналистлар ўйлашдики, ниҳоят, ҳокимимизнинг қадами таҳририятга ҳам етадиган бўлди, ташриф сабаби, катта эҳтимол билан, давлат раҳбарининг 19 январь кунги ўтказган видеоселектор йиғилишида кўтарилган масалага боғлиқ, чунки унда маънавий-маърифий ишлар тизимини тубдан такомиллаштириш, бу борада давлат ва жамоат ташкилотларининг ҳамкорлигини кучайтириш масалалари танқидий муҳокама қилинган-да...\nДарҳақиқат, айтилган вақтда ҳоким келди. Бироқ журналистлар билан мулоқот қилиш тугул, ҳатто салом-алик ҳам насия бўлди.\nШуҳрат Абдураҳмонов пойтахтдан келган мартабали меҳмон билан таҳририят биноси ва унга туташ иншоотларни кўздан кечирди, ўзаро нималарнидир маслаҳатлашди, чамаи чўтлар қилишди ва... қандай тез келган бўлса, шундай шитоб билан кайтиб кетишди!\nКутилмаган хабар ва сирли ташрифдан маҳаллий журналистлар ҳанг-манг бўлиб қолаверишди, хуллас!\nАндижон шунчалар ихчам ҳудудки, от етиб бормаган жойга гап етиб боради. Кўп ўтмай, ҳокимнинг сирли ва фавқулодда ташрифининг сабаби маълум бўлди. Андижонда қурилажак Президент мактабига жой қидирилиб, Андижон шаҳар ҳокимлиги ва ҳар икки таҳририят макон тутган бинога тўхталибди. Ҳадемай, бу ерда катта қурилиш ишлари бошланар экан...\nАлбатта, Президент мактаби қурилишини фақат олқишлаш мумкин. Бунга эътироз билдириш шаккоклик билан баробар! Бироқ маҳаллий журналистлар кўнглида хавотир ҳам йўқ эмаски, урҳо-ур, сурҳо-сур билан бошлаган ишлар натижасида таҳририят ходимлари кўчада қолмасмикан? Аччиқ тажрибалар йўқ эмас-да. Масалан, уч ойда реконструкция қилиниши кўзда тутилган Бобур номидаги вилоят ахборот-кутубхона маркази қарийб икки йилдирки, тугалланмаяпти. Ноёб китоб фонди эса техникумларнинг бирида, тиқилинч шароитда зах босган ҳолда сақланмоқда. Кутубхонадан ўқувчилар оёғи узилган, жамоанинг ишлаши учун шароит йўқ. Ёзувчилар уюшмасининг вилоят бўлими ҳам худди шундай турар жойсиз ҳолатда кун кўрмоқда.\nИккинчидан, Президент мактаби, аввало маҳобатли, қолаверса шароити бўйича дунё андозалари даражасида қурилмоғи мақсадга мувофиқ. Андижон шаҳри атрофида кўзга кўринарли бинолар қурилишига муносиб ҳудудлар кўп. Шулардан бири шаҳар чегарасидаги Ўрикзор массиви бўлиб, бу ерда халқ пулига қурилган ва меъморий ечими бўйича табиий уйғунлик касб этган «Водий фаол ёшлари» мажмуаси бир неча йилдирки, кимсасиз бир ҳолатда турибди.\nҲокимнинг кўзга чўғдек кўринган таҳрият биноси 1972-1975 йилларда республиканинг ўша пайтдаги раҳбари, раҳматли Шароф Рашидов ташаббуси билан қурилган. Бу таҳририятнинг 50 йиллик юбилейига тўёна бўлганди. Бу йил, «Андижоннома» 100 йиллигини нишонлайди, насиб... Катта сана арафасида шундоғам қийин шароитда қолган таҳририятни биносидан мосуво этилиши эҳтимоли юзага келаётгани, жуда юмшоқ айтганда, яхши эмас. Қолаверса, бино шунчалар мустаҳакам қурилганки, уни бузишнинг ўзи жуда катта чиқим талаб этади. Ўрнига янгисини қуришни-ку айтманг...\nЯна бир гап. Мўлжалланаётган бинолар вилоятнинг биринчи рақамли кўчасида бўлиб, транспорт қатновида тирбандлик даражаси ўта юқори ва ҳали бу ҳолат бартараф этилиши эҳтимоли ҳам жуда паст.\nУстига-устак, таҳририят биносидан ҳозирги пайтда вилоят ахборот ва оммавий коммуникациялар бошқармаси, Ўзбекистон Журналистлари ижодий уюшмаси вилоят бўлими, «Халқ сўзи» газетаси ҳамда Ўзбекистон миллий ахборот агентлиги ҳудудий мухбирлари ҳам қўним топган.\nУларнинг тақдири нима бўлади?\nХуллас, воқеалар ривожидан хавортирга тушган «Андижоннома» таҳририяти журналистлари Президентга мурожаат қилишди.\nжурналистлар Шуҳрат Абдураҳмонов андижоннома\nЖамият 19/03, 23:59\n«Daryo.uz» бош муҳаррири ҳуқуқни муҳофаза қилиш идорасига чақирилганини рад этди\nЖамият 18/03, 15:27


Тюрденев: биз Россия ва Ўзбекистон ўртасидаги ўзаро ишончнинг юқори даражасини қадрлаймиз - 19.07.2016, Sputnik Ўзбекистон\nТюрденев: биз Россия ва Ўзбекистон ўртасидаги ўзаро ишончнинг юқори даражасини қадрлаймиз\nРоссиянинг Ўзбекистондаги элчиси икки давлат халқаро минбарларда, биринчи навбатда, БМТ, МДҲ ва ШҲТ доирасида мазкур ташкилотлар ваколатига алоқадор бўлган... 19.07.2016, Sputnik Ўзбекистон\n09:52 19.07.2016 (янгиланди: 10:12 19.07.2016)\n© ИА "ЖАХОН"Россия Федерациясининг Ўзбекистондаги фавқулодда ва мухтор элчиси Владимир Тюрденев\nРоссиянинг Ўзбекистондаги элчиси икки давлат халқаро минбарларда, биринчи навбатда, БМТ, МДҲ ва ШҲТ доирасида мазкур ташкилотлар ваколатига алоқадор бўлган кенг қамровли масалаларда ўзаро фикр алмашиб муваффақиятли ҳамкорлик қилаётганини алоҳида таъкидлаб ўтди.\nТОШКЕНТ, 19 июл — Sputnik. Ўзбекистон давлат мустақиллигининг 25 йиллик байрами арафасида “Жаҳон” ахборот агентлиги мухбири Россия Федерациясининг Ўзбекистондаги Фавқулодда ва Мухтор элчиси Владимир Тюрденев билан суҳбатда бўлди.\n- Владимир Львович, суҳбатимиз муҳим воқеа — Ўзбекистон мустақиллигининг 25 йиллик юбилейи арафасида ўтаётгани қувонарли ҳолдир. Давлат ва жамият қурилиши соҳасида мамлакатимиз эришган муваффақиятлар юзасидан Сизнинг фикрларингизни билиш бизга мамнуният бағишлайди.\n— Ўзбекистонда мустақиллик йиллари давомида мамлакат сиёсий ва ижтимоий-иқтисодий ривожланишининг ўсувчанлигини, давлат ва жамоатчилик тизимларининг самарали фаолият кўрсатишини таъминлаган чуқур ислоҳотлар ўтказилди.\nМаълумки, давлатчиликнинг ўзбек модели моҳиятан кучли ижтимоий йўналтирилганлиги билан ажралиб туради. Мамлакатда оилани, оналик ва болаликни муҳофаза қилиш, кекса авлод вакилларига ғамхўрлик кўрсатиш юзасидан амалга оширилаётган чора-тадбирлар катта ҳурматга сазовордир. Ёшларга бениҳоя катта эътибор кўрсатилмоқда — ўсмир болалар ва қизлар ўзларини намоён этишлари ҳамда сифатли таълим олишлари учун борган сари катта имкониятлар эшиги очилмоқда. Соғлиқни сақлаш, спорт, илм-фан ва маданият соҳаларини ривожлантириш юзасидан жиддий ишлар олиб борилмоқда. Муносиб инфратузилма, замонавий спорт мажмуалари, тиббиёт муассасалари, барча шароитларга эга бўлган дам олиш масканлари барпо этилди.\nШубҳа йўқки, бу муваффақиятлар — меҳнаткашлиги, юксак маънавияти, аниқ мақсад сари интилувчанлиги ва қийинчиликларни бартараф этиш қобилияти билан ҳурмат ва ном қозонган ўзбек халқининг хизмати. Айнан ана шундай сифатлар давлат ва жамият барқарор тараққиётининг гарови ҳисобланади.\n- Иқтисодий ривожланиш давлат сиёсатининг энг муҳим йўналишларидан биридир. Сиз ўзбек иқтисодиёти барқарор ўсиши таъминланишининг ҳаракатлантирувчи кучи нимада деб ўйлайсиз?\n— Ўзбекистоннинг иқтисодий муваффақиятлари танланган самарали стратегия — миллий иқтисодиётни ривожлантиришнинг ўзбек модели билан боғлиқ. Кўп жиҳатдан мулкчилик шаклларини тубдан ўзгартириш, иқтисодиётда давлат иштирокини қисқартириш, корпоратив бошқарув тамойиллари ва ёндошувларини ўзгартириш бўйича тизимли чора-тадбирлар туфайли иқтисодий ўсишнинг барқарор суръатларига эришилди.\nРеспубликада саноатни модернизациялаш ишлари олиб борилаётгани, мулкдорлар ва хусусий тадбиркорларнинг қонуний ҳуқуқларини кафолатлаш ва ҳимоя қилишни кучайтириш бўйича меъёрий-ҳуқуқий ҳужжатлар тўпламининг қабул қилингани, тадбиркорлик субъектлари тузиш ва улар фаолиятини йўлга қўйиш соддалаштирилгани ҳамда енгиллаштирилгани иқтисодиётга жалб этилаётган сармоялар ҳажмлари оширилишини таъминламоқда.\nМева-сабзавотчилик, боғдорчилик ва чорвачилик ҳамда маҳсулотларни саноат йўли билан қайта ишлаш изчил ривожланиб бормоқда. Аҳоли даромадларини кўпайтириш ва одамларнинг ҳаёт даражаси ҳамда сифатини юксалтириш бўйича кўрилаётган чора-тадбирлар ижтимоий-иқтисодий ривожланишнинг барқарорлигида муҳим ўрин тутади.\nШуни қайд этишни истардимки, Россия — Ўзбекистон савдо- иқтисодий алоқалари изчил ривожланиб бормоқда ва улар яхши истиқболларга эгадир. Иқтисодий ҳамкорлик, ҳеч муболағасиз, мамлакатларимиз ўртасидаги икки томонлама стратегик шериклик ва иттифоқчилик муносабатларининг энг асосий қирраларидан бири ҳисобланади.\nЎзбекистон ҳамон Россиянинг Марказий Осиё минтақаси мамлакатлари орасидаги асосий савдо шерикларидан бири бўлиб қолмоқда. Ўзбекистон ташқи савдо айланмасининг қарийб 18 фоизи бизнинг мамлакатимиз ҳиссасига тўғри келади. Россия Ўзбекистоннинг энг йирик сармоявий шерикларидан бири ҳамдир. Сўнгги йиллар давомида Россия компаниялари томонидан ўзбек иқтисодиётига 6 миллиард АҚШ долларидан зийод миқдордаги сармоя киритилди. Республикада салкам 900 қўшма корхона фаолият кўрсатмоқда, Россияда эса ўзбек капитали асосида 500 дан зиёд корхона тузилди.\n- Яхши анъанага кўра, Ўзбекистонда ҳар йил муайян ижтимоий йўналишга бағишланади. Жорий йили “Соғлом она ва бола йили” Давлат дастури ҳаётга тадбиқ этилмоқда. Шу ўринда Сизнинг ушбу дастур ва республикада ижтимоий соҳанинг ривожланиши тўғрисидаги фикларингизнинг билишни истар эдик.\n— Ўтган йили мамлакатда “Кексаларни эъзозлаш йили” Давлат дастури амалга оширилди, 2016 йил эса Президент Ислом Каримов ташаббуси билан Соғлом она ва бола йили, деб эълон қилинди. Шуни ишонч билан айтиш мумкинки, бу ижтимоий йўналтирилган давлат сиёсатининг ҳаққоний ва мантиқий давоми бўлиб қолди. Аёллар ва болалар саломатлиги муҳофазаси, ҳар томонлама баркамол, жисмонан ва маънан согълом авлод тарбияси бу сиёсатдаги устуворлик ҳисобланади.\nЖумладан, бу йўналишда муваффақиятларга эришиш учун оила, оналик ва болалик муҳофазасига оид қонунчилик ва меъёрий-ҳуқуқий заминини мустаҳкамлаш, зарур ижтимоий, маиший ва тиббий шароитларни яратиш бўйича изчил ишларни давом эттириш, аҳолининг тиббий маданиятини ошириш, жисмоний тарбия ва спортни оммалаштириш, таълим тизимининг ролини кучайтириш устувор вазифа этиб белгиланди.\n2016 йил мамлакатда “Соғлом она ва бола йили”, деб эълон қилиниши Ўзбекистон раҳбариятининг гуллаб-яшнайдиган давлатни барпо этиш йўлида янги муваффақиятларга эришишга бўлган қатъий содиқлигидан далолат берадики, бунда согълом авлоднинг ўрни алоҳидадир. Оналик муҳофазаси ҳар қандай мамлакат учун муҳимдир, чунки согълом бола — кучли давлат ва ҳар қандай миллат келажагининг асоси.\n- Ўзбекистонда 130 дан зиёд миллат ва элатлар вакиллари истиқомат қилишади. Миллатлараро ҳамжиҳатликни таъминлаш бўйича ўзбек моделининг ноёблигини бутун дунё жамоатчилиги эътироф этди. Ҳурматли элчи жаноблари, ўзбек жамиятида толерантлик муҳитининг ҳукмронлиги юзасидан Сизнинг фикрларингизни билишни истар эдик…\n— Толерантлик Ўзбекистонда ўзининг кўп асрлик илдизларига эга. Айнан шу заминда турли-туман миллатлар, динлар ва анъаналар ўзаро яқин ҳамкорликда, ёнма-ён ҳаёт кечирган. Турли цивилизациялар бир-бирига қўшни бўлган, дунё маданиятларининг бир-бирини глобал бойитиши жараёнлари рўй берган.\nМустақиллик йиллари давомида кўп миллатли Ўзбекистон барқарорликни, миллатлараро ва динлараро тинчлик муҳитини сақлаб қолди. 130 дан зиёд миллат ва элатлар, 16 диний конфессия вакиллари истиқомат қиладиган, Марказий Осиёдаги аҳолиси энг кўп мамлакатда ҳамжиҳатлик ва толерантлик муҳитининг қўллаб-қувватланиши бўйича ўзбек тажрибаси замонавий дунёда ноёб ҳисобланади. Бу, шубҳасиз, мазкур масалага катта эътибор қаратаётган ва самарали ижтимоий сиёсат юритаётган республика раҳбариятининг хизматидир.\nШуни таъкидлаш зарурки, миллатлараро ва динлараро ҳамжиҳатлик ўзбек халқи феъл-атворидаги фазилат, кўп асрлик яхши қўшничилик ва меҳмондўстлик анъаналарининг инъикоси ҳисобланади. Бу, айниқса, Иккинчи жаҳон урушида Ўзбекистоннинг 1,5 миллион эвакуация қилинган одамларни қабул қилганида яққол намоён бўлган эди. Улар орасида қамалдаги Ленинград, Белоруссия, Полша ва Украинадан олиб келинган қарийб 300 минг етим болалар бор эди.\n- Замонавий Ўзбекистон — халқаро муносабатларнинг тенг ҳуқуқли субъекти…\n— Мамлакатимиз ХХI асрда давлатлараро ҳамкорлик фақат халқаро ҳуқуқ ва БМТнинг марказий мувофиқлаштириш роли асосида, том маънодаги тенг ҳуқуқлилик ва бир-бирининг манфаатлари ўзаро ҳисобга олинган ҳолда қурилиши мумкин, деб билади.\nРоссия Федерацияси иттифоқчимиз ва стратегик шеригимиз — суверен Ўзбекистон Республикаси билан ўзаро манфаатли ҳамкорлик мустаҳкамланишига катта аҳамият қаратади. Конструктив сиёсий мулоқот амалга оширилмоқда, иқтисодий алоқалар мустаҳкамланмоқда, гуманитар ҳамкорликнинг кўламлари кенгаймоқда.\n- Марҳамат қилиб, мамлакатларимиз ўртасидаги икки томонлама муносабатларнинг ҳозирги ҳолати ва ривожланиши истиқболлари юзасидан ўз фикр-мулоҳазаларингизни ўртоқлашсангиз…\n— Биз Россия — Ўзбекистон ўртасидаги икки томонлама ҳамкорлик борасида ажралиб турадиган бир-бирини тўгъри тушуниш ва ўзаро ишончнинг юқори даражасини қадрлаймиз. Мамлакатларимиз бир-бирининг барқарор ривожланиши ва гуллаб-яшнашидан, минтақада ҳамда халқаро майдондаги нуфузининг ошиши ва ўрнининг мустаҳкамланишидан манфаатдордир.\nРоссия ва Ўзбекистон халқаро минбарларда, биринчи навбатда, БМТ, МДҲ ва ШҲТ доирасида мазкур ташкилотлар ваколатига алоқадор бўлган кенг қамровли масалаларда ўзаро фикр алмашиш бўйича муваффақиятли ҳамкорлик қилмоқда.\nМамлакатларимиз етакчилари — Россия Федерацияси Президенти Владимир Путин ва Ўзбекистон Республикаси Президенти Ислом Каримов ўртасидаги мунтазам мулоқот икки томонлама ҳамкорликнинг бутун тизими ривожланишида катта рол ўйнайди. Давлатингиз раҳбарининг жорий йил 25-26 апрел кунлари Россияга буюрган ташрифи чоғида қатор йўналишлардаги ўзаро манфаатли ҳамкорликни чуқурлаштириш, жумладан, савдо-иқтисодий ҳамкорлик, хавфсизлик, маданият ва спорт соҳаларидаги алоқаларни мустаҳкамлаш йўллари белгилаб олинди.\nИзчил ривожланиб бораётган Россия — Ўзбекистон муносабатларининг асосини мамлакатларимиз халқлари ўртасидаги асрий дўстлик ва ўзаро кўмаклашиш анъаналари ташкил этади. Ишончим комилки, улар бундан кейин ҳам шитоб билан ривожланиб бораверади.\n- Мамлакатимиз мустақиллигининг 25 йиллиги муносабати билан Ўзбекистон халқига қандай тилакларни изҳор этишни истар эдингиз?\n— Ушбу фурсатдан фойдаланиб, ўзбекистонликларни мамлакат барча фуқаролари миллий бирлигининг ёрқин рамзи бўлган Ўзбекистон Республикаси Мустақиллиги куни байрами билан чин қалбимдан табриклайман!\nМустаҳкам сиҳат-саломатлик, эзгулик, эсон-омонлик ҳамда фаровонлик ва тинчликка хизмат қиладиган барча эзгу ниятларнинг рўёбга чиқишини тилайман. Ҳар бир оилада осойишталик, фаровонлик ва қут-барака ҳукмрон бўлсин!


"Кун" нашрининг хабар беришича, бир изоҳни модерация қилиш 2 злотий (50 цент атрофида) турган. Ҳар ой 5 мингга яқин изоҳ жойлаштирилган. Кўрсатилган хизматнинг умумий нархи 2015 йил марти учун 40 минг злотийни ташкил қилган.\nКиритилди: 09:09 15.09.2018. Ўқилди: 324 марта. Фикрлар сони: 0 та.


“Участковой”ларнинг фаолияти ҳақида « Ўзбекистон Халқ Ҳаракати\n“Участковой”ларнинг фаолияти ҳақида\nДавлатимизнинг асосий, энг таянган ва ишонган кучи, Куч ишлатар тизимларининг энг кенг тарқалган гуруҳи, яъни ИИБ маҳалшлий ходимлари хақида яна бир бор тўхталмасдан иложимиз йўқ.\nМилиция ходимларига хозирги кунда Халқнинг қандай назар ва қандай назария билан қарашларини хаммамиз биламиз. Бу идора ходимларини Халқ кўргани кўзи, уларга айтгани сўзи йўқ. Халқнинг энг кўп қарғишига учрайдиганлар ҳам шулар.\nМилиция ходимлари Халқ билан юзма-юз ишловчи Давлат посбонларидир. Фуқароларимизнинг ҳар қандай муаммолари дастлаб мана шу тизим вакилларига келиб тушади. Мана шунинг учун улар Ички Ишлар ходимлари, дея аталади. Ҳар бир фавқулодда воқеа иши милиция бўлимларига хабар берилади, ишнинг даражасига кўра у ИИБ дан бошқа бўлинмаларга юборилади.\nАйнан Халқ билан ишлайдиган бу вазифа эгалирининг аҳамияти Давлат учун жуда каттадир, албатта.\nҲар бир маҳаллада Милиция Таянч Пунктлари мавжуд.\nТақрибан ички ишлар структураси шундай тузилган: Вазирликдан, вилоят ички ишлар бошқармалари, ундан шаҳар ва туман ички ишлар бошқармалари, ундан Махаллалараро Милиция Таянч Пунктларига.\nМилиция Таянч Пунктлари ходимлари ички ишлар бўлимларининг асосий “қулоқ” ларидир. Участковойлар ходимлар орасида “чёрние” яъни “кора ишчи” лар, деб аталади, чунки энг кўп иш қиладиган ҳам, энг кўп сўкиш эшитадиган ҳам шулардир. Улар бутун маҳалладаги оилаларни текширишади, уларнинг касби, моли ҳисобини қилишади, махаллага кечқурунлари кимлар келиб кимлар кетишини кузатишади.\nМаҳалла фаолларини ҳамда раисларини, ичувчиларни, қуморбозларни, наша ва героин сотувчиларни, ўғрилар ва фирибгарларни, баъзи диний илмли кишиларни ўзларига “қулоқ” қилиб оладилар ва доимий уларга турли “падхот” қилиш билан улардан турли маълумот олишади.\nЯна муҳим бир маълумот, бу участковийлар асосан диний фуқароларни қаттик назорат қилишади, унутманглар юртимиздаги қама-қамалардан омон қолган илмли кишиларимизнинг аксарияти “қулоқ” лардир. Улар қамалмасликлари эвазига диний йиғинлардаги тафсилотлар, имомларнинг ҳатти харакатлари, масжидлардаги даъватлар хақида ИИБ га “қулоқ” лик қиладилар. Бундан ташқари 159 модда билан қамалиб тез орада озодликка чиққан диний маҳбуслар ҳам “қулоқ” хисобланади, чунки Давлат учун ишлашни истамаган диний маҳбуслар ҳеч қачон озод этилмайди.\nУчастковийлар маҳалла раиси ва фаоллари билан, маҳалла почтачиси, газчиси, солиқчиси билан ўзаро тил бириктиради ва Давлатдан ажратиладиган нафақа пулларини, ободонлаштириш учун ажратилган пулларни маълум қисмини ўзлаштирадилар.\nСавдо магазинларидан, гиёхвандлик савдоси билан шуғулланувчи (барига) шахслардан доимий гонорар олиб турадилар. Бундан ташқари одам ёллаб ёлғон уруш жанжаллар уюштиришади ва бундай ҳолларда улар йўллаган одам атай калтакланиб бериши керак ёки ҳақорат эшитиши керак. Кейин “қулоқларни” дўппослаганлар устидан ариза ёзиб беради ва участковойлар ўша одамни чақиртиришади ва пўписалар билан пулини олишади. Бундан ташқари улар новвойхоналар, дорихоналар, чевархоналар, цехлар, ошхона ва “gаmе сlub”, музқаймоқхона ва кафе-барлардан, спиртли ичимликлар дўконларидан ҳам пул олишади, яна ҳунармандлардан, қўлбола махсулотлар ишлаб чиқарувчи яширин тадбиркорлардан, уйларда очилган кичик озиқ-овқат савдоси билан кун кўраётганлардан ҳам пул олишади.\nУлар учун ҳайдовчиларнинг ҳужжатларини текшириш ва йўл ҳаракат назорати билан шуғулланиш ваколати ҳам берилган. Улар бу ишда ҳам жуда фаолдирлар, машиналар давлат рақамларини айнан шулар ечиб кетадилар, хайдовчилардан эса албатта пора оладилар.\nУчастковой бўлиш ҳам пора билан бўлади, поранинг қанча бўлиши унинг қайси маҳаллага тайинланишига боғлиқ бўлади.\nБуларнинг яна бир иши коғозбозликдан иборат. Ҳисобот топшириш билан кун ўтказишади. Маҳалласидаги ҳар жиноятчи, жанжалкаш оилалар учун алоҳида рўйхат тузишади.\nДиндорларнинг қамалишига кўпинча шу участкавойлар сабаб бўлади. Жума кунлари ибодатларида ёки ҳайит намозларида масжидга келаётганларни обдон кузатадилар. Участковойлар хақиқий “қулоқ” лардир.\nУлар учун яна шундай вазифа борки ким хорижга ишлагани бориши ва келишини рўйхат қилишади, сўровлар ўтказишади, буларнинг барини бошқармага ёзма равишда топширадилар.


Ёш ижодкор туҳфаси – Сурхон тонги\nБош саҳифа / Адабиёт / Ёш ижодкор туҳфаси\nДекабр 26, 2018\tАдабиёт Изоҳ қолдириш 904 Кўрилди\nСоҳир туйғулар қоғозга кўчганда шеърга айланади. Тўғри, барча ҳам шеър ёзишни, ижод қилишни уддалай олмас, бироқ соғинч, дардчил, кўнгил кўзи очиқ инсон борки, сирлари ва туйғуларини қалам билан ўртоқлашар экан.\nАйни шундай кўнгил кечинмаларини шеърга солиб, қалам тебрата бошлаган музработлик ёш ижодкор Қурбонали Акрамовнинг “Туйғулар ифори” номли илк шеърий тўплами “Янги аср” нашриётида чоп этилди.\nЭндигина йигирма ёшни қоралаган бу йигитнинг шеърлари ҳамин қадардир, деб ўйларсиз. Китобни варақлар эканман, Қурбоналининг ёшига ва қарашларига монанд фикрлари, самимий туйғулари содда ва халқона тилда ёзилганки, Ватанга, ота-онага, яқин дўстларига, вафоли ёрга бўлган меҳр-муҳаббатини ишонарли тарзда ифодалаб берганлигига амин бўлдим. Дарвоқе, ёш қаламкаш ижодида таниқли устоз шоирлар нафаси, ташбеҳлари яққол кўзга ташланади.\nҚурбонали Акрамов келажакда шоир бўлиш орзуси билан ёнаётган умидли ижодкорлардан. У ўзбек, форс-тожик адабиётини севиб мутолаа қилади. Айни дамда, “Туйғулар ифори”даги самимий мисралар ўқувчиларга маъқул келади, деб умид қиламиз.\nОлдинги Нажот тилаган бола\nКейинги Қизқўрғоннинг жасур қизлари\nБойлик излаётганлар диққатига!


«Sen Yolg’iz Emassan» Фонди ўз фаолиятини бошлаганига 14 йил бўлди - Lola Karimova\n«Sen Yolg’iz Emassan» Фонди ўз фаолиятини бошлаганига шу ҳафта 14 йил бўлди.\nХайрия ташкилотимиз Меҳрибонлик уйи тарбияланувчилари, кам таъминланган оила фарзандлари ва имконияти чекланган болаларни сифатли тиббий ёрдам билан таъминлашга алоҳида эътибор қаратади. Фонд оғир хасталиклар билан оғриган болаларнинг Ўзбекистон ва чет элнинг илғор клиникаларидаги даволаниш ва жарроҳлик операцияларини молиялаштиради.\nШу кунга қадар «Sen Yolg’iz Emassan» Фонди Республика болалар ижтимоий мослашуви маркази билан ҳамкорликда 15000дан ортиқ болажонларнинг даволанишида ёрдам берди. Улар орасида даволаниши ойлар ва ҳаттоки йилларни талаб этган жуда оғир хасталиклар билан касал бўлган болажонлар бор.\nШунингдек, «Sen Yolg’iz Emassan» Фонди Республика болалар ижтимоий мослашуви марказида ёрдам олувчи имконияти чекланган болажонлар учун аравачалар, турли протез ва эшитиш аппаратларини харид қилади.\n«Sen Yolg’iz Emassan» Фонди бизнинг яна бир хайрия ташкилотимиз Республика болалар ижтимоий мослашуви маркази билан ҳамкорликда фаолият юритади. Марказда имконияти чекланган болажонларга ташхис, даволаш ва реабилитация бўйича ҳар томонлама ёрдам кўрсатилади. Бу ерда тиббий мутаҳассислар, педагог ва реабилитологлар марказга қатновчи ҳар бир бола учун индивидуал ишлаб чиқилган дастур асосида иш юритадилар.\nЎз фаолиятимизда биз Ўзбекистондаги Меҳрибонлик уйларида яшаш шароитларини яхшилашга, у ерда тарбияланаётган болаларнинг таълим олиши учун барча керакли имкониятларни яратишга алоҳида эътибор қаратамиз, мақсадимиз – болажонлар келажакда мустақил, ўқимишли, иродали инсонлар бўлиб вояга етишларидир.\nФонд томонидан Ўзбекистондаги бир қатор Меҳрибонлик уйларининг капитал таъмирланиши ва жиҳозланиши молиялаштирилди. Тошкент шаҳридаги Гўдаклар уйи, Самарқанд шаҳридаги 10-Меҳрибонлик уйи, Чирчиқдаги 14-Меҳрибонлик уйи, 1-сонли Мурувват уйи, 30- ва 14-Меҳрибонлик уйларининг ёзги оромгоҳлари шулар жумласидандир.\nБолалар таълими эътиборимиз марказида турувчи йўналишлардан биридир. 2003 йилдан бери Фонд қошида Ўқув маркази фаолият юритади. Унинг мақсади болаларни ўқишга қизиқтириш, ижодий салоҳияти ва иқтидорини ривожлантириш, шунингдек, уларни лицей, коллеж ва университетларга тайёрлашдир. Бу ерда бир қатор гуманитар ва аник фанлардан дарслар ўтилади, шунингдек, болаларга ҳаётий кўникмалардан, уй-рўзғор юритишдан сабоқ берувчи ижтимоий мослашувга оид амалий машғулотлар ҳам юритилади. Ўқув маркази фаолияти мобайнида унда 2600 нафардан зиёд бола – Меҳрибонлик уйи тарбияланувчилари, имконияти чекланган болалар ва кам таъминланган оила фарзандлари – қўшимча таълим олдилар. Ўқув марказининг 250дан зиёд битирувчилари Ўзбекистоннинг олий ўқув юртлари талабалари бўлишга муваффақ бўлдилар.\nЖамоамиз ўзининг фидокорона ва жонкуяр меҳнати ила қийин аҳволда қолган кўплаб болаларнинг ҳаётини яхшилашда салмоқли натижаларга эришгани билан фахрланаман. Бизнинг келажакдаги режаларимиз бисёр. Ўзбекистондаги ота-она меҳридан бебаҳра қолган ва имконияти чекланган ҳар бир бола ёлғиз эмаслигини, биз унинг камол топиши ва бахту-саодати йўлида қўлимиздан келганча ҳаракат қилишимизни билишини астойдил истайман.\n“Sen Yolg’iz Emassan” Фонди ва\nВасийлик кенгашларининг Раиси\nМосква шаҳрида Ўзбекистоннинг Биринчи Президенти Ислом Каримовга ўрнатилган ҳайкални…\nМирзо Улуғбек ҳақида ҳикоя қилувчи фильм Италиянинг Искья оролидаги…


Жазолар | HikmatNuri\nCategory Archives: Жазолар\nБу категорияда турли гуноҳлар учун белгиланган жазолар билан танишасиз\nИчкиликка муккасидан кетган ва ички ичишни ривожлантирган одамнинг жазоси\nIyul 8, 2009 Hikmat Nuri\tLeave a comment\nСавол: Ичкиликка муккасидан кетган ва ичкиликни халқ орасида ёяётган одамнинг дунё ва охиратдаги жазолари нима?\nДунёдаги жазолар гуноҳлардан воз кечиш даражасига қараб ижро этилади. Ароқ ичган одам учун жазо ўлароқ қирқ дарра уриш белгиланган. Пиёнисталар бу жазодан кейин ҳам дарс олишмагач Умар разияллоҳу анҳу дарра сонини саксонга чиқардилар.\nМарфуъ ҳадисда шундай дейилган: «Агар (биров) ароқ ичса унга дарра уринглар. Яна ичса, яна дарра уринглар. Яна ичса яна дарра уринглар! Тўртинчисида яна ичкиликка қайтса, ўлдиринглар!». Бу ҳадис саҳиҳ бўлиб, бир неча йўллардан нақл қилинган (Ҳоким 8120).\nОхиратдаги жазоси ҳақида эса Расулуллоҳ соллаллоҳу алайҳи ва саллам: «Бу дунёда ароқ ичган одам, охиратда уни ичмайди»– деганлар (Имом Муслим 3738; Имом Аҳмад 4499; Ибн Можа 3364).\nРасулуллоҳ соллаллоҳу алайҳи ва саллам ароқни муккасидан кетиб ичган одамга жаҳаннам аҳлининг йиринглари ичирилишидан ҳам хабар бердилар. Бундан ташқари: «Ароқ ичаётган пайтида инсон мўъмин бўла туриб ичмаслигини» айтганлар (Имом Аҳмад 18315).\nШубҳасиз, банг моддалари ва тамакининг зарарлари ароқникидан қолишмайди. Унинг гуноҳлари қаттиқроқ, жазоси эса оғирроқдир. Шунинг учун ҳам суннат уламолари гиёҳванд моддаларни халқ ичида ёяётган одамларни қатл этиш ҳукмини берганлар. Чунки улар Ер юзида фасод ёяётган кишилардирлар. Гиёҳванд моддаларнинг динга бўлган зарари, заҳарнинг инсон танасига берган зараридан кўра каттароқдир.\nДоктор даволаётган бемор вафот этди\nIyun 7, 2009 Hikmat Nuri\tLeave a comment\nСавол: Бир бемор докторларнинг нотўғри ижтиҳодий амалиёт килишлари оқибатида вафот этди. Докторлар ҳозир шуни сўрамоқдалар: Қилинган бу ижтиҳодий амалиёт учун докторлар нима қилишлари керак ва бунинг каффороти нима?\nАгар доктор маҳоратли, у касалликни даволаш ва амалиёт қилишда мутахассис бўлиб, амалиётни одатдагидек, тажовужсиз ва лоқайдсиз ҳамда ўз замонида ўтказган бўлса ва бунинг оқибатида бемор ўлса ёки шол бўлиб қолса ёки бирон бир хусусиятини йўқотган бўлса ёки ногирон бўлиб қолса, у доктор зомин бўлмайди ва унга бирон каффорот ҳам юкланмайди.\nБироқ доктор мутахассис бўлмаса ва бу амалиётни муносиб бўлмаган пайтда ё ўлим ёки ногиронликка сабаб бўлиши мумкин бўлган касалликнинг кучайган пайтида тажриба ўлароқ ва ҳаддан ошиб амалиёт қилган бўлса, зомин (жавобгар) бўлади. Чунки бу ҳақда Абу Довуд, Насоий, Ҳоким ривоят қилган ва Ҳоким «саҳиҳ» деган Абдуллоҳ ибн Амр разияллоҳу анҳудан марфуъан ривоят қилинган ушбу ҳадис бор: «Табиблиги билинмаган одам даволаса, у – зоминдир (жавобгардир)» (Ибн Можа 3457, Насоий 4748).


Шавкат Мирзиёев Бухорода тўртта туман фаоллари билан учрашди - Zamin.uz\n21:39 / 21.01.2021\nШавкат Мирзиёев Бухорога ташрифини шамолдан зарар кўрган Олот туманидан бошлади. Президент Олот тумани марказида Олот, Қоракўл, Жондор ва Шофиркон туманлари фаоллари, маҳалла раислари билан учрашди. 2020 йили содир бўлган табиий офат ёдга олинди, дея хабар қилади Президент матбуот хизмати.\n«2020 йил ватанимиз учун, шу жумладан, Бухоро вилояти учун жуда катта синовлар йили бўлди. Бу ерда юз берган табиий офат иқтисодиётга, инфратузилмага, одамлар 30—40 йиллаб қурган уйларига катта талафот етказди. Биз халқимизнинг сабр-тоқати, бирдамлиги, ҳамжиҳатлиги билан бу балолардан қудратли бўлиб чиқамиз, деб ният қилгандик, мана, шу натижаларга эришдик», — деди Президент.\nҲеч бир оила эътиборсиз қолдирилмагани таъкидланди. Хусусан, «Саховат ва кўмак» умумхалқ ҳаракати доирасида Олот, Қоракўл ва Жондордаги эҳтиёжманд оилаларга қарийб 14 миллиард сўм моддий ёрдам кўрсатилган.\nАҳоли фаровонлигини оширишга қаратилган ишлар давом эттирилиши, бунинг учун қуйи тизимдаги раҳбарлар уйғониши, жон куйдириши кераклиги айтилди.\n«Бугун бу ерга келишимдан мақсад — халқимизни кўпроқ эшитиш, эртанги марраларни белгилашда тўғри йўл тутиш. Туман ҳокимлари ва маҳалла раислари ўзларини қийнаётган муаммоларни очиқ-ойдин айтиб, уларнинг ечими бўйича таклифларини билдирса, ниятимиз амалга ошади», — деди давлат раҳбари.\n«Маҳалла раиси қачон обрўли бўлади? Халқ дардини раҳбарларга лўнда қилиб қўйса. Ҳамма масала, аввало, маҳаллада ҳал бўлсагина одамлар рози бўлади», — деди Шавкат Мирзиёев.\n2021—2022 йилларда Олотда 42 та, Қоракўлда 56 та, Жондорда 67 та лойиҳа амалга оширилиб, 3 мингта доимий иш ўрни яратиш режалаштирилган.\nҚайд этилишича, Олотда лойиҳа қиймати 20 миллион доллар бўлган логистика маркази, Қоракўлда олтингугуртни қайта ишлаш корхонаси, Жондорда керамик плиталар ишлаб чиқариш объекти ишга туширилади. Кичик саноат зоналари ташкил этилади.\nТаъкидланишича, қишлоқ хўжалигида ҳам фойдаланилмаган имкониятлар бор. 2021 йилда 18 километр мелиорация тармоқлари қурилиб, Жанубий Олот хўжаликлараро коллектори реконструкция қилинади. Натижада фойдаланишдан чиққан ерлар қайта ўзлаштирилиб, бозорбоп маҳсулотлар етиштирилади.\nПрезидент ижтимоий соҳаларни ривожлантириш масалаларига алоҳида тўхталди. Хусусан, Олот туманида кинотеатр ва кутубхонани ўз ичига олган Маънавият ва маданият маркази қурилиши қайд этилди. Шунингдек, мактаб, болалар боғчаси, тиббиёт муассасалари, ижтимоий хизмат объектлари барпо этилади.\n2021 йил Қоракўлдаги Халқаро математика мактаби реконструкция қилиниб, 200 ўринли ётоқхона қурилиши таъкидланди. Бу даргоҳнинг иқтидорли ёшлари IT соҳасига жалб қилинади.\nЖаҳон банки иштирокидаги Олот ва Қоракўл туманлари ичимлик сув таъминотини яхшилаш бўйича 139 миллион долларлик лойиҳа якунланиб, 265 минг аҳоли ичимлик суви билан таъминланади. Бу икки туманда 30 йилда ичимлик суви таъминоти 17 фоиз бўлган, 2021 йилда бу кўрсаткич 90 фоизга етади.\nДавлат раҳбари учрашувда маҳаллий аҳолининг мурожаатларини инобатга олиб, Олот—Тошкент темир йўл қатнови қайта тикланишини маълум қилди. “Замин” янгиликларини “Youtube”да кузатиб боринг\nПрезидент: «Аҳоли давлат тизимида кўрсатилган хизматларнинг 43 фоизи учун пул тўламоқда»\n6-11-2020, 20:09, Жамият\nБугун, 23:30, Дунё\nБугун, 22:53, Дунё\nБугун, 22:33, Спорт\nБугун, 20:53, Ҳаёт тарзи\nПриянка Чопра ҳақидаги аввал эълон қилинмаган 11 та маълумот\nБугун, 20:05, Маданият


Суриядан 93 нафар ўзбекистонлик қайтарилди (видео) | Qalampir.uz\nСуриядан 93 нафар ўзбекистонлик қайтарилди (видео)\nЖамият\t01 Май 16:14 2330\nБарчамизга маълумки, Яқин Шарқдаги Сурия ва Ироқ давлатларида нотинчлик ва жанговар ҳаракатлар кўп йиллардан бери давом этмоқда. Ўзбекистон ўзга юртларда қийин аҳволга тушиб қолган, ёт ғоялар таъсирида хорижга чиқиб, турмуш ўртоқлари, ота-оналаридан айрилиб қолган ватандошларнинг қадр-қиммати ва манфаатларини ҳимоя қилиб, уларни Ватанга қайтариш учун махсус операциялар ўтказяпти.\nКеча, 30 апрель куни шундай операцияларнинг навбатдаги – “Меҳр-5” амалга оширилди. Мазкур инсонпарварлик операцияси натижасида уруш ҳаракатлари давом этаётган Суриядаги 93 нафар ўзбекистонлик аёл ва болалар олиб келинди.\nМахсус рейсни кутиб олишда иштирок этган QALAMPIR.UZ мухбири Умиджон Нозимжоновнинг сўзларига кўра, уруш ҳаракатлари давом этаётган “қайноқ нуқта”лардан олиб келинган 69 нафар боланинг 7 нафари чин етимлардир. Суриядан олиб келинган шахсларнинг 24 нафари аёллар.\nСамолётдан тушаётган аёлларнинг кўзида ёш. Улар Ватанга эсон-омон қайтганига шукроналик билдирмоқда.\nМахсус рейсни кутиб олиш учун Тошкент халқаро аэропортида ҳозир бўлган Тошкент шаҳар бош имом хатиби Нуриддин домла Холиқназаров операция осон кечмаганини айтиб ўтди.\n“Шу ўринда халқимиз бир нарсани билиши керакки, бу хамирдан қил суғиргандай осон бўлгани йўқ. Бу давлатимиз раҳбарининг шахсан ўзларининг топшириқларига кўра масъул ташкилотлар билан бирга ишланган ҳолда амалга оширилди. Масъул ходимлар “қайнаб” турган ҳудудлардан Ўзбекистон фуқароларини Ватанга олиб келишди. Бу иш осон кечгани йўқ. Шу ўринда бир аҳли илм сифатида кўрсатилаётган мана шундай эътибор учун аввало Президентимизга ва ушбу операцияда иштирок этган ҳар бир масъулга алоҳида миннатдорчилик билдиришимиз керак”, деди Нуриддин домла Холиқназаров.\nРеспублика Маънавият ва маърифат маркази раҳбари Минхожиддин Хожиматов ҳам “Меҳр-5” инонпарварлик операцияси борасидаги фикрларини билдириб, Суриядан қайтарилган ўзбекистонликлар бошқа оламга тушаётганини таъкидлади. У болалар мактабдан, илмдан йироқда ўсиб келаётганини урғулади.\n“Улар ҳозир бошқа оламдан умуман бир бошқа оламга тушяпти. Балки бу болалар боғча нималигини, мактаб нимналигини ёки тиниқ осмон нималигини кўргани йўқдир. Aммо, бизнинг муаллимларимиз уларни ўқитиш учун тайёр бўлиб туришибди. Ҳаётда ўзларини руҳий ҳолатларини тиклаб олиш учун энг кучли психологларимиз кутиб турибди. Шу билан биргаликда уларни Ўзбекистоннинг меҳри кутиб турибди. Мен ўйлайманки, меҳр ҳар қандай адашган инсонни тўғри йўлни топишига ёрдам беради”, деди Минхожиддин Хожиматов.\nЭндиликда бу аёллар ва болалар Тошкент вилоятидаги “Бўстон” санаториясига жойлаштирилади ҳамда уларга тиббий, психологик ва ижтимоий ёрдам кўрсатилади. Шунингдек, уларнинг шахсини тасдиқловчи ҳужжатларини расмийлаштириш бўйича зарур ишлар амалга оширилади.\nЭслатиб ўтамиз, “Меҳр” операцияси илк марта 2019 йилнинг май ойида ўтказилган. Ўзбекистон Республикаси Президенти Шавкат Мирзиёевнинг топшириғига биноан, 156 нафар ўзбекистонлик, асосан аёллар ва болалар Яқин Шарқдаги қуролли можаролар ҳудудидан Ватанга қайтарилган. Улар 30 май куни махсус авиарейсда Тошкент шаҳрига олиб келинган.\nШунингдек, “Меҳр-2” операцияси ўтган йилнинг октябрь муваффаққиятли якунланган. 10 октябрь куни Ўзбекистон Республикаси Президенти Шавкат Мирзиёев топшириғига биноан ўзбекистонлик 64 нафар бегуноҳ бола махсус авиарейсда Тошкент шаҳрига олиб келинганди. Ироқ давлати ҳукумати ва ЮНИСЕФ Халқаро болалар ташкилоти билан ҳамкорликда она Ватанига қайтарилган бу болалар Ироқ давлати ҳудудида оғир шароитда яшаётган эди.\n“Меҳр-2” инсонпарварлик амалиёти доирасида олиб келинган 39 ўғил ва 25 қиз боланинг орасида 14 нафар 3 ёшгача бўлган ҳамда 2 нафар ота-онасидан айрилган жажжи бола бор эди.\n"Меҳр-3" операцияси эса ўтган йилнинг 8 декабрь куни амалга оширилганди. Ўшанда 98 нафар ўзбекистонлик, жумладан, 25 нафар аёл ва 73 нафар бола Яқин Шарқ минтақасидан Ватанга қайтарилган.\nЖорий йилнинг 2 март куни "Меҳр-4" операцияси ўтказилиб, Афғонистондаги 24 нафар ватандош Ўзбекистонга олиб келинганди.\n02 Август 13:59 34110\n03 Август 15:51 27500\n03 Август 13:06 26335\n04 Август 12:37 23409\n03 Август 15:01 22793


Биргаликда енгамиз – Jurnalist\nR S2020-04-03T13:00:20+05:003 Aprel, 2020|Умумий янгиликлар|\nДунёнинг деярли барча ҳудудларини қамраган коронавирус пандемияси шароитида меҳр-оқибат, ҳамжиҳатлик, фидойилик каби қадриятлар кўнгилларда янада кўпроқ куч олмоқда. Айни шу қадриятлар бизни бу синов кунларидан ёруғ юз, омонлик билан ўтишимизнинг катта омилларидан бири. Зотан бугун ҳеч биримиз четда туришимиз, ён атрофимиз, мамлакатимиз, дунёда юз бераётган воқеаларга лоқайд ва бепарво бўлишимиз мумкин эмас.\nХусусан, мамлакатимизда фаолият олиб бораётган турли давлат ва нодавлат ташкилотлари, тадбиркорлар, умуман саҳоватли инсонлар юртдошларимизга имкон қадар маънавий ва моддий ёрдам бераётганлари, эҳтиёжманд, кам таъминланган оилаларни қўллаб-қувватлаётганларини алоҳида эътироф этиш жоиз.\nКоронавирусга қарши кураш доирасида ташкил этилган “Ўзбекистон меҳр-шафқат ва саломатлик” жамоат фондига тўхтовсиз келиб тушаётган беминнат маблағлар мисолида ҳам халқимизга хос бўлган инсонпарварлик, саховатпешалик ва бирдамлик фазилатларини кўриш мумкин.\nЎзбекистон Журналистлари ижодий уюшмаси ҳам бу саъй-ҳаракатлардан четда эмас. Куни кеча Ижодий уюшма ва унинг ҳудудий бўлимлари, шунингдек, уюшма муассислигидаги “Ҳуррият” газетаси ва Ўзбекистон Миллий матбуот маркази ходимлари ўзларининг бир кунлик иш ҳақларини ушбу фондга ўтказдилар.\nАйни пайтда уюшма ходимлари ҳам бошқа қатор тузилмалар каби масофадан туриб ишлаш тартибида фаолият олиб бормоқдалар. Жумладан, уюшма веб-сайтида миллий журналистиканинг ривожланиш тарихи ҳақида антология, мақолалар, тарихий фото ва видеоҳужжатлар жойлаштириладиган бўлим яратиш устида иш олиб борилмоқда. Бу ишда Ўзбекистон журналистика ва оммавий коммуникациялар университети, Ўзбекистон Миллий университетининг Журналистика ҳамда Ўзбекистон жаҳон тиллари университетининг Халқаро журналистика факультетлари, шунингдек, юртимизнинг етакчи ОАВ ҳамда бошқа алоқадор қатор ташкилотларда фаолият олиб бораётган илмий ходимлар, олимлар, тажрибали ўқитувчилар, устоз журналистлар иштирок этмоқда.\nШу билан бирга “Ёш юраклар садоси” туркумидаги янги китобни нашр этишга ҳозирлик кўрилмоқда. Бу китобни биз бугунги кунлар мавзуси – пандемияга қарши кураш, унда меҳр-оқибат, сабр-тоқат, бирдамлик, ҳамжиҳатлик каби халқимизга хос бўлган қадриятларнинг намоён бўлиши, уларнинг аҳамияти, бугунги кунларнинг қаҳрамонлари – шифокорлар ва халқимиз манфаатлари йўлида оғир шароитларда ўз фаолиятини тўхтатмаётган фидойи инсонлар ҳақидаги асарларга бағишлашни режалаштиряпмиз. Негаки, ҳозир, бутун дунёда авж олган пандемия кунларида ҳар биримиз, шунингдек, ижод аҳли ҳам синовдан ўтмоқда. Бу синовда оммавий ахборот воситаларининг турли йўналишларида, газета ёки журналми, телевидение ёки радио, ёҳуд чек-чегарасиз интернет тармоғидами, фаолият олиб бораётган ёшларнинг ҳам ўз ўрни бор.\nБундай пайтлар юрак қўридан чиқиб, қаламдан тўкилаётган сатрларнинг қиммати ҳам баланд. Улар тарих, бу улуғ синовдан мардонавор ўтаётган замондошларимиз ҳаётининг муҳим саҳифалари.\nШу ўринда уюшманинг ҳудудий бўлимлари ходимлари ҳам эл бошига иш тутган бу кунларда барча каби ҳаракатда эканликларини ҳам таъкидлаш лозим. Жумладан, уюшманинг Навоий вилояти бўлими ташаббуси билан 20 нафарга яқин журналистлар иштирокида Навоий шаҳри ҳудудида аҳолига 500 дона тиббий ниқоб ҳамда 100 дона қўлқоп тарқатилгани бунинг мисолидир. Бошқа ҳудудий бўлимларда ҳам бу каби ҳайрли ишлар амалга ошириб келинмоқда.\nЗеро, ҳамжиҳатлик, бирдамликда ҳикмат кўп. Айни бирдамлик, меҳр-оқибат бизни яна ўз турмуш тарзимиз, ёруғ кунларимизга ҳаётимизга ёрдам беради.\nраиси ўринбосари в.б.


«BUYUK KELAJAK» ХННТ Ўзбекистоннинг 2035-йилгача узоқ муддатли ривожланиши Стратегияси лойиҳасининг жамоатчилик муҳокамалари бошланганини эълон қилади – Buyuk Kelajak\n«BUYUK KELAJAK» экспертлари тайёрлаган стратегия Концепцияси лойиҳасига оид материаллар билан рус, ўзбек ва инглиз тилларида танишиш, ўз шарҳ ва фикрларингизни ушбу сайт орқали қолдиришингиз мумкин http://uzbekistan2035.uz/uz.\n2018-йилда ҳукумат кўмаги билан ташкил қилинган, «BUYUK KELAJAK» экспертлар кенгаши 35 давлатдан зиёд, жумладан Россия, АҚШ, Германия, Буюк Британия, Бельгия, Канада, Дания, Швейцария, БАА, Саудия Арабистон, Хитой Халқ Республикаси, Сингапур, Япония, Туркия, Қозоғистон, Финляндия ва бошқа давлатларда истиқомат қилувчи 300 дан ортиқ мутахассис-ватандошларни бирлаштиради. У улкан потенциалга эга бўлиб, “интеллектуал ядро”ни ифодалайни ва уни навқирон давлатимиз манфаатлари учун йўналтириш зарур. Ҳозирги вақтда, «BUYUK KELAJAK»ХННТ олдига қўйган мақсадларига эришиш учун қуйидаги вазифаларни амалга оширмоқда:\nЎзбекистон Республикасининг 2035 – йилгача бўлган узоқ муддатли ривожланиш моделини амалга оширишда кўмаклашиш.\nЎзбекистон Республикасининг 2035 – йилгача бўлган узоқ муддатли ривожланиш моделини жорий қилиш бўйича батафсил режа ишлаб чиқиш.\nМамлакат тарихида илк бор, бир неча юз олим ва амалиётчиларнинг кўмаги билан қисқа муддатта «Ўзбекистон Республикасининг 2035-йилгача ривожланиш стратегиясининг концепцияси» дея ном олган ўта муҳим ҳужжат таййорланди.\nСтратегия Ўзбекистоннинг 2035-йилганча ривожланишининг 4 та сценарийсини ифодалайди:\nИқтисодиётта саноат, хизматлар соҳаси ва қишлоқ хўжалигининг ривожланиши режалаштирилмоқда. Тадбиркорлар ташаббускорлигига, уларнинг молиявий имкониятлар билан таъминланишига алоҳида эътибор қаратилади. Иқтисодиётда чуқур таркибий о’згаришларга асосланган ҳолда, 2035 йилга бориб, мамлакатнинг ялпи ички маҳсулоти 479 миллиард долларга етиши ко’зда тутилган.\n2018 йил 28-29 июнь кунлари “О’збекистон-2035” биринчи халқаро форуми бо’либ о’тди, унда ҳужжатни тузиш бо’йича асосий ёндашувлар муҳокама қилинди. “Дала тадқиқотлари” давомида вазирликлар ва идораларда учрашувлар о’тказилди, асосий ма’лумотлар йиг’илди, бунинг асосида иқтисодиётнинг ҳозирги ҳолати таҳлил қилинди. Експертларнинг таклиф ва мулоҳазаларини инобатга олган ҳолда, О’збекистонни ривожлантириш стратегиясининг 2035 йилгача мо’лжалланган концепциясининг дастлабки нусхаси таййорланди. 2018 йил декабр ойида О’збекистон Республикаси Президенти идораси вакиллари учун Тараққийот стратегияси лойиҳасининг тақдимоти бо’либ о’тди.\n2035 йил 5-6 феврал кунлари Тошкентда бо’либ о’тган “О’збекистон 2035” иккинчи халқаро форуми О’збекистон Республикасининг 2035 йилгача ривожланиш стратегияси концепцияси устида ишлашнинг навбатдаги босқичи бо’лди. Концепциянинг кенг қамровли муҳокамаларида депутатлар, давлат органлари, илмий ва та’лим муассасалари, халқаро ташкилотлар вакиллари томонидан қимматли мулоҳазалар ва тавсиялар берилди. Қабул қилинган фикрлар Стратегия концепцияси лойиҳасининг материаллари шарҳлар асосида такомиллаштирилди ва то’лдирилди.\nЖамоатчилик эшитишларида О’збекистоннинг барча фуқаролари, жинси, миллати ва фаолият туридан қат’и назар, иштирок етиши мумкин. Шарҳлар ва фикрлар жамоатчилик эшитишлари бошланган кундан 30 лун давом этади.\nЖамоатчилик эшитишлари давомида қабул қилинган фикру мулоҳазалар асосида Стратегия концепцияси лойиҳаси қайта ко’риб чиқилиб мамлакат раҳбариятига тақдим етиш учун тайёрланади.\n“BUYUK KELAJAK” ХННТ О’збекистон фуқароларини Стратегийя концепцияси лойиҳасининг материалларини муҳокама қилишда http://uzbekistan2035.uz/uz сайтида шарҳлар қолдириш орқкали фаол иштирок етишга чорлайди.\nЮртимиз келажагига бефарқ бо’лманг!\nБатафсил ма’лумот олиш учун «BUYUK KELAJAK» ахборот марказига мурожаат қилинг:\nPreviousPrevious post:Сув билан боғлиқ муаммоларнинг аксариятига нима сабаб бўлмоқда? Kun.uz’нинг Германиядаги юртдошимиз билан махсус интервьюсиNextNext post:Зафар Вахидов: Қозоғистоннинг Олма-Ота шаҳрида халқаро фармацевтика компаниясининг бош ҳуқуқий маслаҳатчи ва давлат идоралари билан алоқалар бўйича директор бўлиб ишлади. Қозоғистон Республикасидаги Халқаро фармацевтика ишлаб чиқарувчилари уюшмаси юридик кўмитаси раиси. АҚШнинг Нью-Йорк штатида адвокатлик малакасига эга.


Обама Туркияда геноцид сўзини тилга олмади\n09 май 2021, Тошкент вақти: 15:00\nУсмонийлар даврида арманилар ўлдирилишини қатлиом деб тан олган резолюция борасида ўз қарашларини ўзгартирмаганини таъкидлаган АҚШ президенти Барак Обама¸ айни пайтда геноцид сўзини тилга олмади.\nАнқарада Туркия президенти Абдуллоҳ Гул билан учрашувдан сўнг ўтказилган матбуот анжуманида Барак Обама Туркия ҳукуматининг Арманистон билан кескинликни юмшатишга қаратилган музокаралар ўтказаëтганини олқишлади.\nБундан бир оз аввал Барак Обама Туркия ҳукумати расмийлари билан Туркия республикасига асос солган таниқли давлат арбоби Мустафо Камол Отатуркнинг Анқара шаҳридаги мақбарасини зиёрат қилди.\nКуннинг иккинчи ярмида Барак Обама Истанбулга йўл олади. Бу ерда АҚШ президенти Ғарб ва мусулмон давлатлари ўртасида мулоқотни йўлга қўйишга қаратилган "Маданиятлар иттифоқи" деб номланган халқаро форумда иштирок этади.


Эртага Ўзбекистонда қандай об-ҳаво кутилмоқда » Ўзбекистон янгиликлари – Zamin.uz\nЭртага Ўзбекистонда қандай об-ҳаво кутилмоқда\n08 январь 2017, 21:41\nТошкент шаҳри. Кун.уз сайти маълумотига кўра, 9 январь куни пойтахтда ҳаво ўзгариб туради, ёғингарчилик бўлмайди. Кечаси ва эрталаб туман тушиши мумкин. Кечаси 1-3 даража совуқ, кундузи 6-8 даража илиқ бўлади.\nҚорақалпоғистон Республикаси ва Хоразм вилояти. Ҳаво ўзгариб туради, ёғингарчилик бўлмайди. Кечаси 0-5 даража совуқ, кундузи 4-9 даража илиқ бўлади.\nБухоро ва Навоий вилоятлари. Ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Кечаси 0-5 даража совуқ, кундузи 5-10 даража илиқ бўлади.\nТошкент, Самарқанд, Жиззах ва Сирдарё вилоятлари. Ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Кечаси 4 даража совуқ, 1 даража илиқ, кундузи 5-10 даража илиқ бўлади.\nҚашқадарё ва Сурхондарё вилоятлари. Ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Қаршида кечаси 0-5 даража совуқ, кундузи эса 5-10 даража илиқ бўлади. Термизда эса кечаси 2 даража совуқ, 3 даража илиқ, кундузи эса 5-10 даража илиқ бўлади.\nАндижон, Наманган ва Фарғона вилоятлари. Ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Кечаси 6-1 даража совуқ, кундузи 2-7 даража илиқ бўлади.\nТеглар: кўра об Хоразм жойларда маълумотига ва\nЯнгиликлар » Ўзбекистон » Эртага Ўзбекистонда қандай об-ҳаво кутилмоқда\n23:35 Аёлни эрига хиёнаткорликда қўрқитиб «шантаж» қилган шахс ушланди\n23:10 ДХХ Ўзбекистон—Қозоғистон чегарасида юзага келган тирбандликка изоҳ берди\n22:42 Хитой бойлар сони бўйича АҚШдан ўзиб кетди\n22:16 АҚШ Афғонистондан 2 минг ҳарбийсини олиб чиқди\n21:50 Элдор Шомуродов "Челси"га ўтадими? Унга қизиқишлар бор\n21:24 Тиаго Безерра ўзбек футболи, Жалолиддин Машарипов, “Пахтакор” ва палов ҳақида\n21:00 Конор Макгрегор ушбу ҳафта Москвага боради\n20:35 «Барселона» - «Реал» баҳсининг янги санаси маълум бўлди\n20:09 Президент: «Давлат тилига бўлган эътиборни мустақилликка бўлган эътибор деб билишимиз керак»\n19:43 Туркиядаги ўзбек муҳожири: «2 млн сўм ойлик берсин, Ўзбекистондан чиқмайман!»\n19:19 Қашқадарёдаги тарихий қадамжода меҳмонлар эътиборига уятсиз рақслар намойиш этилди\n18:53 Ҳукумат Uzbekistan Airways’га оид янги қарор қабул қилди\n17:07 7 март Ўзбекистонда қандай об-ҳаво кузатилади?\n15:24 10 февраль Ўзбекистонда 10 даражагача илиқ об-ҳаво кузатилади\n14:16 9 февраль Ўзбекистонда қандай об-ҳаво кузатилади?\n13:41 Ўзбекистонда 14 январь ёғингарчиликсиз ўтади\n16:04 7 январь куни Ўзбекистонда қандай об-ҳаво кузатилади\n16:14 5 январь куни Ўзбекистонда қандай об-ҳаво кузатилади\nДХХ Ўзбекистон—Қозоғистон чегарасида юзага келган тирбандликка изоҳ берди\nҚашқадарёдаги тарихий қадамжода меҳмонлар эътиборига уятсиз рақслар намойиш этилди\nҲукумат Uzbekistan Airways’га оид янги қарор қабул қилди\nХитой бойлар сони бўйича АҚШдан ўзиб кетди\nАҚШ Афғонистондан 2 минг ҳарбийсини олиб чиқди\nКонор Макгрегор ушбу ҳафта Москвага боради\nТиаго Безерра ўзбек футболи, Жалолиддин Машарипов, “Пахтакор” ва палов ҳақида\n«Барселона» - «Реал» баҳсининг янги санаси маълум бўлди


Даврон Файзиев истеъфога чиқиш ҳақида ариза беришини айтди - zarnews.uz\nДаврон Файзиев истеъфога чиқиш ҳақида ариза беришини айтди\nСуперлиганинг навбатдаги турида “Бухоро” жамоаси футболчиларини ўз майдонида қабул қилган "Динамо"чилар ўз дарвозасидан жавобсиз учта гол ўтказиб юборишди. Тожикистонлик таниқли футболчи Муҳсин Муҳаммадиев бош мураббийлигида тўп сурган меҳмонлар футболчиларимизни ўз мухлислари кўз ўнгида мағлубиятга учратишди.\nЎйиндан сўнг бўлиб ўтган матбуот анжуманида “Динамо” жамоаси бош мураббийи Даврон Файзиев истеъфога чиқиш ҳақида ариза берди.\n- Афсуски, мураббий майдонга ўзи чиқиб, гол ура олмайди, - дейди бош мураббий. - Футболчилар берилган кўрсатмаларни бажаришлари лозим. Чемпионатнинг иккинчи даврасида ҳар ўйинда мағлубиятга учраяпмиз. Футболчиларни айблай олмайман, бундай кетма-кет мағлубиятлар учун жавобгарликни ўз бўйнимга оламан. Аммо, ишонаманки мураббийлар штаби ва жамоа ҳозирги вазиятдан чиқиб кета олади. Мағлубият учун мухлислардан узр сўрайман.\nОсиё чемпионати (U-23): Терма жамоамиз БААни йирик ҳисобда мағлуб этиб, ярим финалга чиқди\nОсиё чемпионати-U23: Ўзбекистон «Хитой девори»ни «бузди» - жамоамиз Чин давлати футболчиларини 2:0 ҳисобида енгди


Вояга етмаган болаларнинг ўз жонига қасд қилишнинг сабаби нимада? - Страница 2 - uForum.uz\n02.08.2012 14:14 #11\nСуицид келтириб чиқарадиган энг хавфли ёш бу 18 - 29 ёшлар ораси саналади.\nВояга етмаган болаларнинг ўз жонига қасд қилиш холатлари\n18-29 ёшдагиларни вояга етмаган деб булмайди\n02.08.2012 20:12 #12\nОила бюджетини тежашга яна бир асос топилгани, уни оила аъзоларига қандай тушунтириб беришними?\n03.08.2012 23:44 #13\nБолани яхшилаб укитвориш керак, емон кузлардан асраш керак. Купинча мехрга туймаган болаларда шундай холат куп учрайди. Бунга хатто бир томондан безарар булиб куринган хар хил, узида вахшийлик, террорни, урушни мужассам этган компьютер уйинлари, видео роликлар бунга туртки булиши мумкин. Хар бир ота она психолог булиши шарт, хозирги замонда, турли хил информацион жараенлар даврида. Болани хар бир шубхали холатига бефак булиш керак эмас.\n04.08.2012 14:51 #14\nЁшлар ўртасида мазкур ишнинг авж олганига асосий сабаб, ўз тенгдошлари ўртасида ўзини муносиб ўринга эга эмас деб баҳолашидир.\n2006 йилда бир 29 ёшлик ва 17 яшар қўшнимизда шунақа ҳолат содир бўлди.\n29 ёшлиги ўзи дўхтир эди. Яхшигина таълим кўрган. Лекин оилада бир ўғил. Отаси ёшликдан оғайниларига қўшмаган... Ўша йили бирданига отаси Саратон(рак) касалига чалинди. Ҳамкасблари отасининг умри оз қолганини, бунга имкон йўқлигини айтишади. Шу ондан бошлаб бу йигитда "отам ўлса нима бўлади" деган савол пайдо бўлади. Вазиятдан Шайтон унумлик фойдаланади. Унга "васваса" тушади. Яъни, "отамни ўлигини кўргандан кўра ўлганим яхши" деган. Бола ёшликдан кўчадаги оғайниларига аралашмаган. Оилада исломий тарбия бўлмаган. Инсоннинг бошига ҳар қандай кун келиши мумкинлиги, бу каби ишлар Аллоҳнинг синови бўлиши, синовларнинг сабрига мукофот борлиги уқтирилмаган. Бу боланинг оиласида рўзғор камларини доим ота қилган. Картошкасини ҳам гурунчини ҳам доим ота ўзи олиб келган. Ўз боласига пулини ишонмаган. Уйланиб, бир фарзанднинг отаси бўлган ўғлининг ишлаб топган пули ҳам доим ота томонидан олиб қўйилган. Натижа шуки, фарзандда отадан айрилиш худди рўзғорнинг тўхташи, ҳаётнинг тугаши каби тушунчаларни келтириб чиқарган. Ва яна бир қанча сабаблар...\nТаассуф-ки, ўша пайт бизнинг оилада ҳам кичикроқ мусибат бўлиб, қўшнимизнинг ҳолидан бехабар бўлганман. Энг ёмони яқинлари билган, бир икки қўшнилар ҳам йигитнинг ҳолати ғалати бўлиб қолганини сезишган. Лекин тўғри йўлланмани, бу васвасани ҳайдашдаги асосий зарбани ҳеч ким ўргатмаган, айтмаган.\nБу бир кўриниш.\nИккинчи, ҳолатдаги 17 яшар бола доим меҳнат билан пул топса, ичоғич отаси уни пулини алдаб ёки қўполлик билан тортиб олиб, ичиб юборган. Кейин болада шу муаммолардан қутулишга уриниш бошланган. Ва у ўлим муаммонинг ечими деган хулосага келган. Бунда маҳалла кўй қўшниларнинг ичоғич отага ўз вақтида танбеҳ бермагани, бунақа ишлар бола ҳаётига салбий таъсир этишини ўз вақтида тушунтиришмаган.\nАллоҳга минг шукур, ҳаётим давомида шунақа оғир ҳолатга тушиб қолган 3-4 та дўст ва яқинларимнинг ҳолини вақтида пайқаб, вазиятдан олиб чиқиб кеттим. Лекин юқоридаги икки ҳолатда бехабар қолганман.\nБу билан нима демоқчиман. Ўз жонига қасд қиладиган одамда бу нарса бирданига рўй бермайди. Аввал васваса бошланади. Ва у кучая бошлайди. Бунда иймон қанчалик мустаҳкам бўлса, одам ўзи ҳам қутулади. Ундай бўлмаса, ташқи куч лозим. Яъни, далда, охиратга умид уйғотувчи шерик, ўлим муаммолардан қутулишнинг энг яхши йўли эмаслиги. Айниқса, ўз жонига қасд қилиш билан муаммолар энди каттароқ бўлишини уқтириш керак.\nЎз жонига қасд қилишларда албатта, доим нимадир муаммо сабаб бўлгани айтилади. Асли муаммо бўлмаса, ҳеч ким жонига қасд ҳам қилмайди. Кўпчилигимиз, эртароқ билмабмиз, вой у бўлибди, вой бу бўлибди деймиз. Лек, беэътибормиз холос. Эртароқ қўшнимизними ёки ўша яқинимизними муаммоси борлигини билганмиз. Фақат кўнгилдан ёрдам қўлини чўзмаганмиз. Аксаримизда муаммоси бор одамга тўғри йўлни кўрсатишга илм ҳам йўқ аслида.\nМасалан, қўшнингиз ичоғич. Доим кўчадан келиб аёли билан уришади, болаларини кўчага қувади. Бу муаммони сиз кўрмаяпсизми? Албатта, кўрасиз, лекин ғалвага тоқатингиз йўқ.\nУчта фарзанди бор-у, каттасининг битирув кечасига тузукроқ кийим қила олмаётган қўшнингизни муаммосини кўрмаяпсизми? Кўрасиз, лекин бепарвосиз.\nЯхши кўрган қизини келинликка олиб бермаётган қўшнингизнинг муаммосидан хабарингиз йўқми? Балким ўғлингиз ўртоғидир. Лекин яна жиммиз!\nТарбия? Албатта, тарбия. Лекин қанақа маънода. Ўша тарбия жараёнларида фарзандга айрим ҳолларда қаттиқ нон ҳам бериш керак ёшлигида. Жойини юмшоқ қилмаслик керак. Токи, фарзанд бизнинг овқатимиз доим нон билан яна бир нима-ю, ётоғимиз юмшоқ бўлади деган хом хаёлда ўсмаслиги керак. Бутун бу ҳаётга инсон синов учун келишини англаши керак бола.\nУмуман бу жуда катта мавзу.\nDilya Hasanova, Masud Mahsudov, Mutolib, Nigora Umarova, Shahodat, barlos, gofurov, myu\n12.08.2012 13:24 #15\nMen qisqacha shunday oylayman...\nInson jism va ruhoniyatdan turadi shunday emasmi?\nJism och qolsa ovqat yeymiz ruh och qolsachi?\nMana shu holatda shayton insonni vasvasaga soladi va u orqaga qaytarilib bo'lmaydigan ishlarga qo'l uradi.\nTassavufda inson ruhoniyati ma'rifatdan oziqlanadi deya keltiriladi.\nPayg'ambarimizga kelgan birinchi vahiy ham "IQRO" ya'ni "O'QI" degan so'z bo'lgan.\nO'zlaringiz hulosa chiqarib olaveringlar...\nMutolib, Мухаммад Сохиб\n28.08.2012 12:09 #16\nМени фикримча, узини узини улдириш учун болада ишончсизлик хосил булиши керак. Бу авалламбор узига ва уз кучига булган ишончсизлик. Бу хиссиет эса болалигида ота-онанинг унга булган ишончсизлиги туфайли юзага келади. Болани кичиклигидан узига ишонадиган килиб катта килиш керак шунда унинг синиши кийин булади. Бунинг учун энг биринчи кадам бу ота-онанинг боласига курсатадиган чексиз мехри ва эътиборидир.\nБаъзи ота-оналар мехр ва эътибор деб кимматбахо кийим ва уйинчокларни тушунишади. Аслида бола билан бирга уйин уйнаш мультфилм куриш хаттоки гаплашиб утиришга ота-онанинг доим вакти йук. Кир ювиш керак, футбол куриш керак ва хоказо.\nЕшлигидан ота-онанги хакикий мехр ва эътиборга туйган бола хаетда бахтли яшаб кетиши осон булади.\n31.08.2012 18:37 #17\nМен бу сохада мутахассис эмасман. Шундай бўлсада, ўз фикримни билдириб ўтсам:\nБолалар ўртасидаги суицидларга иқтисодий масалалар ҳам балки сабабдир, лекин асосий эмас. Суицидга қўл урган, бироқ омон қолган болалар ва ўсмирларнинг 70% бу ишга асосий сабаб қилиб мактабдаги муаммоларни кўрсатишган (мактабдошлари билан, ўқитувчилар билан муносабатлар, давомад ва х.к.). Вахоланки, мактабдаги муаммоларнинг бошланиши оилага бориб тақалади.\nИМХО, оилада болага прессингни умуман йўқотиш керак. "Онанг билан иккимиз эшакдек ишлаб, сенларини вояга етказаяпмиз. Яхши ўқиб, кейин институтларга кириб кетинглар. Ахир келажакда бизни боқасизлар, бор умидимиз сизлардан. Ишқилиб, юзимизни ерга қаратманглар. Нақд эл-юрт олдида шарманда бўламиз!" деб болага ультиматум қўйиш керак эмас! Тўғри, бола балки шунда янаям ҳаракат қилар, бироқ "ўхшамай" қолса нима бўлади? "Нима қилиб қўйдим!" деб бир бало қилмайдими ўзини? Шунингдек, "яхши ўқимасанг, олий маълумотли бўлмасанг -одам бўлмайсан" деган тўмтоқ ва умуман асоссиз ғояни сингдириш керак эмас бола миясига. Япония ва Кореяда ўсмирлар ўртасидаги суициднинг "пик" пайти йилнинг қайси вақтига тўғри келишини биласизми? Институтларга кириш имтихонлари натижалари эълон қилингандан кейин экан. Конечно, "энди ҳаммаси томом!". Мияга қуйиб бўлинган! Притом - оилада.\nЁки ўғил болаларга нисбатан "кўчадан калтак еб келсанг, уйга кирмай қўяқол, нақд оғингдан осаман-а!" деган гаплар ҳам керак эмас. Худди шундай дегудек бўлса, боланинг кучи ошиб тошиб кетадигандек. Балки беш киши бўлиб муштлашгандир уни?\nPS: Мактабда қизимга инглиз тили ўқитувчиси дабдурустдан 3 баҳо қўйибди. Сабаб -талаффузи унча эмас экан. "А нега 4 йилдан бери шахсан ўзлари 5 қўярдилар?" дейдиган одам йўқ (асл сабабни мен биламан - тавсия қилинган қўшимча қўлланмани сотиб олишдан бош тортилган). Ишдан келсам, уйда "мотам" - "қизингиз 3 олибди" (9 йил ўқиб, умуман 3 олмаганда, тем более 2 йилдан бери инглиз тилидан репетиторга боради).\nҚаҳ-қаҳ отиб кулиб юбордим. Тушкун кайфиятдаги қизимга энди катта бўлиб қолганини, хаётда шунақа нохақликлар бўлиб туришини яхши англаб олиш кераклигини, одам бунга доим тайёр туриб, нормал қабул қилиши лозимлигини ётиғи билан тушунтириб қўйдим. "Қизим, сен инглиз тилини 5га билишингни мен, онанг, репетиторинг ва ўзинг билсанг бўлди". Тамом-вассалом! Бир "зиддият"ли масала ҳал;-).\nAkmal, Colorado, Dilya Hasanova, Masud Mahsudov, Mutolib, Shokir Dolimov, bekww, gofurov, myu, Биллур\n03.09.2012 10:49 #18\nМенинг фикримча ҳар бир ўсмирнинг миясидан ўз жонига қасд қилиш фикри ўтса керак.. Лекин уни амалга ошириш ёки оширмасликка юқорида айтиб ўтилгандек ота-оналарнинг ва атроф муҳитнинг таъсирига боғлиқ бўлса керак. Масалан, ўзим ҳам оддий оилада яшаганман, ҳар доим ўқишим аъло бўлган, ота-онам истаган нарсамни олиб беришган. Лекин миямда камида юз марталар жонимга қасд қилиш "схемалари"ни уйлаганман. Сабабини ўшандаям билмаганман, ҳозир ҳам билмайман. Балки бу шунчаки ўсмирлик гармонлари билан боғлиқ ҳолатдир...\n03.09.2012 12:26 #19\nСабабини ўшандаям билмаганман, ҳозир ҳам билмайман\nҲм. тушунарли.... севги қуриб кетсин-а.... . Мен ҳам томдан ташламоқчи бўлгандим. 9 синф атестатимга ҳамма фандан 5 тушиб, чизмачиликдан 4 тушишига бир баҳя қолганида...\n03.09.2012 12:32 #20\nҲм. тушунарли.... севги қуриб кетсин-а..... Мен ҳам томдан ташламоқчи бўлгандим. 9 синф атестатимга ҳамма фандан 5 тушиб, чизмачиликдан 4 тушишига бир баҳя қолганида...\nқаёқда, севги тут вообще не причем. Менга эса 9 синфда ҳам, 11 синфда ҳам алгебрадан 4 тушган. Ҳаммадан қизиғи айнан шу фандан уч марта мактаб номидан олимпиадада қатнашиб район миқёсида ўрин олганман. Карра жадвалини билмайдиган синфдошларимга беш қўйишган. Лекин бунинг учун жонимга қасд қилиш ҳаёлимга ҳам келмаган. Бошқа усул билан "қасд" олганман, директор ва алгебра ўқитувчисига биринчи курсдан кейин олий математикадан олган бешимни кўрсатгани олиб борганман. ))


Kutubxona - Shodiyor Hazrat Ismat. Nazr (hikoya) / Kiril\nSiz shu sahifadasiz: Shodiyor Hazrat Ismat. Nazr (hikoya) / Kiril\nАсар номи Назр (ҳикоя)\nУ қаттиқ «уф» тортганича ёстиққа ёнбошлади. Не қиларини ва қандай йўл тутишини билмай қолди. Аввалига ўзи ҳам гумонсиради. Шубҳаланди. Бироқ жўяли дастак топа олмади.Тусмол шу эдики, Назрнинг хотини – Хосият кимлиги номаълум бўлган эркакка кўз сузибди. Ҳаттоки, у билан дон олишиб юрганмиш. Буни фалончи кўрибди. Хуллас, мана шундай гаплар қишлоққа оралади. Бошида бу гап-сўзлар Назрнинг қариндошларининг қулоқларига чалинди. Уларнинг ҳаммаси Хосиятдан ҳайиқиб қолди. Ундан жиркина бошлашди. Улар аста-секинлик билан Назрнинг уйидан қадамини узишди.\nНазрнинг ғийбатга, гап-сўзга ўчроқ укаси – Оролбой кишибилмас жосуслик ҳаракатига тушади. У қишлоқнинг об-ҳавосини яхши биладиган – Эшқобилни топди. Иккаласи узун-қисқа бўлиб, қирнинг устига чиқишди. Чопонларини ерга тушаб, ёнбошлаб олганларича кўчадан ўтган-кетганларнинг юриш-туришини шарҳлашарди. Гурунг энди авж палласига етганида Оролбой гапни маймунларга буриб юборди:\n-Одамни маймундан тарқаган дейди, шу гап ростмикан-а, Эшқобил?\n-Қўйсанг-чи Оролбой. Мулла Турди ҳар куни мачитда одам маймундан эмас, Одам Ато билан Момо Ҳаводан тарқаган деб ваъз қилади-ку!\nЛекин шундай бўлса, нега ҳозирги маймунлар одамга айланиб қолмайди, - дея Эшқобил ажабланади.\n-Маймунни сергак ҳайвон дейишади? – саволнома қарайди Оролбой.\n-Билмасам, маймун боқиб кўрмаганман, - дейди Эшқобил.\n-Илгарилари подшоларнинг саройида маймун сақлаган экан, - дейди Оролбой сирлигина қилиб.\n— Нима учун, маймун олампаноҳнинг газагига доримикан? – дейди Эшқобил гапга тушунмайроқ.\nОролбой шеригига иршайиб қарайди-да, ул нодонга маймуннинг сиру синоати ҳақида узундан-узоқ маърузасини бошлайди:\n-Маймун ҳушёр ва зийрак маҳлуқ. Эркагининг уч-тўртта канизаклари бўлади. Жуфтларини бегоналардан қўриқлайди. Болаларига меҳрибон.\nХонларнинг саройида сақланиши масаласига келсак, маймун асосан у ердаги таомларга назоратчи вазифасида бўлган. Маймун овқатда заҳар бор-йўқлигини билган. Агар олампаноҳнинг таомига заҳар солинган бўлса, маймун уёқдан бу ёққа сакраб чинқирар экан. Шундан сўнг пиширилган таом текширилади. Ва табиийки, ундан заҳар чиқади. Кейин эса шоҳаншоҳнинг ошпази-ю бошқа надимлари дорга осилади.\nУ ерда маймун сақланишининг яна бир нозик томони ҳам бор. Биласиз, подшонинг ҳарамида хотинларидан ташқари, кўнгил етгунича канизаклар ҳам бўлади. Одамнинг оласи ичида. Бу ерда ойимчалардан ташқари, хос хизматкорлар, чўри навкарлар ҳам ул-бул ишларни бажариб юришади.\nЭркак-урғочининг бир-бирига иши, нигоҳи тушади. Кўзлар сузилади. Мунособатлар шаклланади. Воқеалар ривож топади. Охир-оқибат уларнинг юриш туришидан атроф-теварак хабардор бўлади. Уни кимдир подшонинг қулоғига шипшитади. Шунда олампаноҳ айбдорларнинг эркагини шернинг, урғочисини эса маймуннинг олдига ташлаттиради... Хуллас, иккаласи ҳам ўз ажали билан ўлмайди.\n-Э, унақаларни тошбўрон қиларди ёки бўлмаса қопга солиб минорадан ҳам ташлаган-ку! – дейди Эшқобил.\n-Ундай ҳам қилган. Лекин маймун усулида манжалақи ғунажин азобини кўрган, - дейди Оролбой.\n-Ҳозир замон бошқа, Оролбой. Ундайларни тошбўрон ҳам қилолмайсиз. Маймунга ҳам, шерга ҳам ем қилиб бўлмайди. Улар анча маккор, қув. Қўлга тушириш осон эмас. Мана кўз ўнгимизда ундайлар кайфини суриб юрибди. Ҳеч ким пишагини пишт демайди. Бироқ охири ёмон бўлади, - дейди Эшқобил.\n-Эшқобил, бу дейман, унақалардан бири бизларга яқинроқ дейишади. Сиз ҳам эшитган чиқарсиз, - дея Оролбой ялингансимон қарайди.\n-Билмадим, ундайлардан хабарим йўқ, - дейди Эшқобил.\n-Ҳозиргина ундайлар кайфини суриб юрибди дедингиз-ку. Ойни этак билан ёпиб бўлмайди. Эшқобил сиз ҳам бегона эмассиз. Дард мадда олмасдан туриб даволаган маъқул. Агар жуда бўлмаса, кесиб ташлаган маъқул, - дейди Оролбой.\n-Тушунмадим, лекин охиргиси маъқул бўлди, - дейди Эшқобил ҳушёрликни қўлдан бермай.\n-Сизга нима маъқул тушди. Ахир ҳаммасидан хабардорсиз-ку! – дейди Оролбой сирлигина.\n-Кесиб ташлагани маъқул. У ёмон дард, яна қайталаши мумкин. Ундан кейин қилган таваллолар бир пул, - дейди Эшқобил.\n-Ўртада болалар бор-ку! Увол бўлади. Кейин катта машмаша. Ор-номус дегандай, - дея Оролбой овозини пасайтиради.\n-Эй, Оролбой итдан бўлган қурбонликка ярамас, дейди. Бунақаларнинг мингтаси бўлсаям барининг баҳридан ўтиш керак. Ана шунда ор-номус тикланади. Мен укамга ачинаман. Гулдай умри ўтиб боряпти. У бечора ҳам сезинса керак, - дейди Эшқобил.\n-Унисини билмадиму лекин теваракда узун қулоқ гаплар урчиб юрибди. Одамлар бизни худди қўли билан кўрсатаётгандек бўлади. Бошимиз эгик, Эшқобил, - дейди Оролбой.\n-Бегона эркакнинг ёқасини ҳидлаган аёл яна қайтиб бу ишни такрорламайди, деб ҳеч ким кафил бўла олмайди. Унга бировнинг бас келиши ҳам қийин. Ўзини билган одам ундайлардан нари юради. Тезаги тиллодан бўлсаям укага айтиш керак. Жавобини берсин. Йўқса, уруғнинг шаънига иснод. Ҳалиям кеч эмас, -дейди Эшқобил.\n-Эркакнинг журъати етармикан? Балки у мени ичиқора, бировни кўролмайдиган, рўзғорбузувчи деб ҳайдаб солар? – дейди Оролбой.\n-Ука. Ойни этак билан ёпиб бўлмайди. Ҳамманинг оғзида шу гап. Мана мен кафил. Вақт борида этакни ёпиш керак. Гавҳарни тошга урмайлик, - дея ёлворади Эшқобил.\nПода қайтар маҳали иккаласи ҳам уйларига қараб йўл олишди. Оролбойнинг асаблари қақшарди. Эшқобилнинг олдида уятдан ерга киргудек бўлди. Лаб-лунжи, қўллари қалтиради. Ҳовлига кирди-ю қўй-молларининг охурига хашакдан шошиб ташлади-да, ҳовлиқиб акасиникига келди.\nУ Назрга эшитган бор гап-сўзларни айтди. Маломат қилмади. Ака-ука ерга қарашди. Улар жимгина, сўз айтмасдан хайрлашди. Ука ўз уйига қараб кетди. Назр эса қишлоқ оралаб тўғри Элдор овчиникига келди. Ундан қўшотар милтиғини олди.\nКечаси, бемаҳалда тунни қўшотарнинг овози бузди...\nЭрталаб жарчи жанозага одамларни чорлади.\nНазр Ҳосиятни ерга қўйди. Маъракаларини ўтказди. Сўнг маҳкамага кетди...\n"http://www.kutubxona.com/wiki/index.php?title=Shodiyor_Hazrat_Ismat._Nazr_(hikoya)_/_Kiril&oldid=13838" dan olindi


Тошкентда қурувчи томонидан уйидан мажбуран чиқарилган Мавжуда Маматқосимова вафот этди\nЎзбекистон, Тошкент – Batafsil.uz. Мухбиримиз хабар беришича, Тошкентда қурувчи томонидан мажбуран уйидан чиқарилган Мавжуда Маматқосимова кеча вафот этган.\nБу ҳақида журналист Алексей Волосевич ўзининг Facebookдаги саҳифасида маълум қилган.\n“2021 йилнинг 28 март куни Мавжуда Маматқосимова вафот этди. Тиббий ташҳис расман қандай бўлмасин, 16 март унинг мажбуран уйидан чиқарилиши ва қонунийликнинг ошкорона паймол қилиниши ўлимга сабаб бўлгани шубҳасиздир”, -дея таъкидлади у.\nУнинг сўзларига кўра, Мавжуда ўз оиласи билан Олтинтепа кўчасидаги шахсий квартирасида яшаб келган. 2019 йилда BB-stroy компанияси Тошкент шаҳар ҳокими Жаҳонгир Ортиқхўжаевдан кўп қаватли турар жойни қуришга рухсатнома олган. Компанияга бу ердаги икки қаватли уйларни бузишга рухсат берилган. Мавжуда Маматқосимова таклиф килинган товон пулига рози бўлмаганлиги боис, қурувчи Мирзо-Улуғбек тумани фуқаролик судига мурожаат қилиб, оиланинг мажбуран чиқарилишига эришган.\n“Психологик стресс ва яшовчиларни охиригача чиқармасдан туриб BB-Stroy томонидан бошланган жадал қурилиш Мавжуданинг саломатлигига таъсир қилди. У комага тушиб, вафот қилди”, - деб ёзмоқда журналист.\n“Мен нима қилишни умуман билмаяпман. Болаларимни ўзим улғайтирдим, давлатдан ҳеч қандай ёрдам олганим йўқ. Ҳеч кимга мурожаат қилмасдан, фақат ўзимга таянганман. Шахсий мулкимни қандай қилиб тортиб олиш мумкин. Бу ахир 2004 йилда ўз пулимга олинган ягона квартирамку?!, - дея қайд этганди Маматқосимова яқинда берган интервьюсида.\nУ билан ёзиб олинган видеолавҳани кўриб, оддий кишиларнинг уйини тортиб олишга имкон берувчи тизим ҳақида қизиқарли маълумотларни олиш мумкин. Кейинги жабрдийда ким бўлиши, қурувчилар ўзини тийиши мумкинми, давлатимизда ўзи адолат борми, деган саволлар очиқ қолмоқда.\nBatafsil.uz таҳририяти марҳуманинг яқинларига чуқур ҳамдардлик билдиради.


ЯНГИЧА ФИКРЛАГАН ДЕПУТАТ, ПАРТИЯ ФАОЛИ - Ўзбекистон овози газетаси\nЯНГИЧА ФИКРЛАГАН ДЕПУТАТ, ПАРТИЯ ФАОЛИ\nЎзбекистон Халқ демократик партияси Марказий Кенгаши Ижроия қўмитасининг кенгайтирилган йиғилиши бўлиб ўтди. Унда партия Сайловолди платформасида белгиланган вазифаларни амалга ошириш, хусусан, 2016-2019 йилларга мўлжалланган амалий Ҳаракат дастурининг жорий йил биринчи ярим йилликдаги ижроси тўғрисидаги масала таҳлилий-танқидий руҳда кўриб чиқилди.\nЙиғилишни Ўзбекистон ХДП Марказий Кенгаши раиси, Олий Мажлис Қонунчилик палатасидаги фракцияси раҳбари Ҳотамжон КЕТМОНОВ кириш сўзи билан очди.\nМамлакатимиз Президентининг Ўзбекистон Республикаси давлат мустақиллигининг 25 йиллигини нишонлашга тайёргарлик кўриш ва уни ўтказишга бағишланган қарорига мувофиқ тарзда юртимизнинг барча ҳудудлари, шаҳару қишлоқларида энг улуғ, энг азиз байрамимизга қизғин ҳозирлик кўрилаётгани алоҳида таъкидланди.\nДарҳақиқат, истиқлол йилларида халқимизнинг турмуш фаровонлиги беқиёс даражада юксалди. Бозор иқтисодиётига босқичма-босқич ўтиш жараёнида аҳолининг кучли ижтимоий ҳимояси таъминланди. Кам таъминланган оилалар, хотин-қизлар ва ёшлар, кексалар ҳамда жисмоний имконияти чекланган шахслар манфаатлари муҳофазаси йўлида муҳим қарорлар қабул қилиниб, ҳаётга жорий этилди. Бу даврда истеъмол товарлари ҳажми аҳоли жон боши ҳисобига 7 бараварга, реал даромадлар 12 баравардан ортиқ кўпайди. Давлат бюджетининг 60 фоизидан кўпроғи ижтимоий соҳани ривожлантиришга йўналтириб келинмоқда.\nДемократик ислоҳотларнинг ҳозирги босқичида партия ташкилотлари ва депутатлар ўз фаолиятини доимий равишда кучайтириб бориши, қонунлар ижроси устидан парламент ва депутатлик назоратини тизимли йўлга қўйиши, бир сўз билан айтганда, ҳудудлардаги ижтимоий-иқтисодий ислоҳотлар масъулиятини зиммасига олиши зарур, деди партия етакчиси.\nБугун сиёсий партия ташкилотига етакчи бўлишнинг масъулияти катта. Бундай одам аввало ўзи янгича фикрлаши, фидойи ва жонкуяр бўлиши, партия аъзоларини эзгу мақсад йўлида бирлаштира олиши зарур.\nҲаммамизга маълум, давлат ва жамиятимизда депутатга катта ваколатлар, юксак мақом берилган. Барча даражадаги депутатларга жамоатчилигимиз ҳурмат билан қарайди, ўзини ўйлантираётган масала бўйича мурожаат қилади, амалий ишлар кутади, керак бўлса, ўрнак олади.\nШунинг учун ҳам бугун сайловчилар, электорат вакиллари партия ташкилотлари етакчилари, масъул ходимлари, депутатлар фаолияти ҳақида эришилган натижаларга қараб хулоса чиқармоқда. Бундай шароитда ҳаётга яқин бўлган, одамларга фойдаси тегадиган ташаббусларни кўтариб чиққан, сўзи билан амали бир бўлган депутатларгина ҳурмат қозонади, тараққиётимизга ҳисса қўша олади.\nПартиямиз ташкилотлари, депутатларимиз фаолиятига ана шу мезондан келиб чиқиб, баҳо берадиган бўлсак, қўлга киритган натижаларимиздан қиладиган ишларимиз кўплиги аён бўлади, деди партия раҳбари.\nШундан сўнг ЎзХДП Марказий Кенгаши раиси ўринбосари, Олий Мажлис Қонунчилик палатасининг Мудофаа ва хавфсизлик масалалари қўмитаси раиси, Ўзбекистон ХДП фракцияси аъзоси Рустам КОМИЛОВ 2016-2019 йилларга мўлжалланган амалий Ҳаракат дастурининг жорий йил биринчи ярим йилликдаги ижроси, партия фракциясининг қонун ижодкорлиги соҳасидаги фаолияти тўғрисида таҳлилий маълумот берди.\nШу билан бирга, мустақиллик йилларида мамлакатимизда кўппартиявийлик тизимини шакллантириш, икки палатали парламентни қарор топтириш бўйича амалга оширилган кенг кўламли ислоҳотлар ҳақида ўз фикр-мулоҳазаларини билдирди.\nТаъкидландики, Президентимиз ғоялари ҳамда ташаббуслари асосида мамлакатимизда давлат ҳокимияти ва бошқарувини демократлаштириш, бу жараёнда сиёсий партияларнинг ролини ошириш бўйича муҳим, тарихий қонунлар қабул қилинди. Ҳозирги кунда сиёсий партиялар давлат ҳокимиятини демократлаштириш, фуқароларнинг сиёсий иродасини рўёбга чиқариш ва қонуний манфаатларини таъминлаш бўйича катта имкониятлар ҳамда ваколатларга эга бўлаётгани алоҳида қайд этиб ўтилди.\nМаълумотларга кўра, жорий йилнинг шу даврига қадар Қорақалпоғистон Республикаси Жўқорғи Кенгесидаги партиямиз фракцияси, халқ депутатлари вилоятлар ҳамда Тошкент шаҳар, туман ва шаҳар Кенгашларидаги Ўзбекистон ХДП гуруҳлари томонидан 123 масала партия гуруҳлари йиғилишларида, 61 масала доимий комиссия йиғилишларида, 35 масала сессияларда муҳокама этилган. Шу асосда жойлардаги турли ижтимоий масалаларни ҳал этиш бўйича муайян қарорлар қабул қилинган.\nҲаракат дастурида белгиланган вазифаларни амалга оширишда, айниқса, Андижон, Сурхондарё, Фарғона ва Хоразм вилоятларидаги бир қатор партия гуруҳларининг фаоллиги кўринаётгани айтиб ўтилди.\nПартиямиз гуруҳлари ташаббуси билан муҳокама қилинган масалалар мазмун-моҳиятига кўра таҳлил этилганда, уларнинг аксарияти Сайловолди дастури ижросига, электорат манфаатлари ҳимоясига қаратилгани яққол кўринади. Хусусан, таълим муассасалари битирувчиларини иш билан таъминлаш, аҳоли соғлиғини муҳофаза қилиш, ижтимоий ҳимояни кучайтириш, ёш оилаларнинг имтиёзли ипотека кредитлари асосида уй-жойлар олиши, таълим тизими, хизмат кўрсатиш ва сервисни ривожлантириш, ички йўлларни таъмирлаш, коммунал хизматлар, банк пластик карточкаларидан фойдаланиш тизимини такомиллаштириш, ҳудудларда ишлаб чиқаришни кенгайтириш билан боғлиқ масалалар бўйича назорат-таҳлил ишлари олиб борилган.\nҲаракат дастури ижроси таҳлил қилинадиган бўлса, ютуқлар билан бирга, айрим камчиликлар ҳам кўзга ташланади. Жойларда ижтимоий масалалар мониторингини тизимли амалга ошириш, партия электорати манфаатлари билан боғлиқ муаммоларни таҳлил этиб, маҳаллий Кенгашлар муҳокамасига олиб чиқиш борасида ташаббускорлик етишмаётир. Бундан ташқари, сайловчилар, аҳоли вакилларининг мурожаатларига ҳамма жойда бирдек эътибор қаратилмаяпти. Бу борада айрим партия гуруҳлари тегишли хулоса чиқариб олиши зарурлиги таъкидланди.\nТўғри, партия гуруҳлари доимий комиссиялар, сессияларда электорат манфаатлари билан боғлиқ долзарб ижтимоий масалалар муҳокама қилинишига эришяпти. Аммо бу жараёнда ҳар доим ҳам таҳлил этилаётган соҳалар ичига, муаммоларнинг асл сабабларига етиб борилаётгани йўқ. Бу эса депутатлар, яъни доимий комиссиялар, сессияларда қабул қилинаётган қарорлар сифатига салбий таъсир ўтказади. Шундай экан, бирор мавзуни кўтариб чиқишдан, бу ҳақда бирон фикр айтишдан, хулоса чиқаришдан олдин масалани чуқурроқ ўрганиш, аниқ рақамлар ва таҳлилларга асосланиш жоиз бўлади. Шунда «Депутатлар қандай масалани кўтарди, нимани муҳокама қилди, бунинг одамларга қанақа фойдаси тегди, халқ нима манфаат кўрди», деган саволларнинг жавоби аниқ бўлади.\nШунинг учун жойларда демократик ислоҳотларнинг мазмун-моҳияти, ҳаётимизни янада яхшилашдаги аҳамияти, депутатлик масъулияти ва маданияти ҳақида таъсирчан ўқувлар ўтказиш, бундай тадбирларда баландпарвоз гаплардан бутунлай воз кечиш, партия ташкилотлари етакчилари ҳамда депутатларни фаолликка ундаш, ўз навбатида маҳаллий ҳокимликлар, корхона-ташкилотлар мутасаддиларида депутатлар билан ҳамфикр, ҳаммаслак бўлиб ишлаш кўникмасини ривожлантириш ҳаётий заруратга айланмоқда.\nЎзХДП Марказий Кенгаши раиси ўринбосари Улуғбек Вафоев, партия Марказий Кенгаши юридик бўлими бошлиғи Улуғбек Худойназаров, Қорақалпоғистон республика кенгаши раиси вазифасини бажарувчи Нокисбай Ғаниев, Андижон вилоят кенгаши раиси Абдулҳамид Нурматов, Тошкент вилоят кенгаши раиси Меҳрож Дархонов ва бошқалар йиғилиш кун тартибидаги масалалар хусусида ўз фикр-мулоҳазаларини билдиришди.\nИжроия қўмита кун тартибидаги барча масалаларни атрофлича кўриб чиқди ва тегишли қарорлар қабул қилди.


ҚР Президенти Владимир Путин билан телефон орқали сўзлашди NUR-SULTAN. Kazinform – ҚР Президенти Қасим-Жомарт Тоқаев Россия Президенти Владимир Путин билан телефон орқали мулоқот қилди, деб хабар беради Kazinform Ақорданинг матбуот хизматига таяниб.\nБуюк Британияда чет элга саёҳат қилишни тақиқлаш июль ойигача узайтирилади NUR-SULTAN. Kazinform – Буюк Британия расмийлари халқаро саёҳатларга қўйиладиган тақиқни июль ойигача узайтирмоқчи ва қоидабузарларга 5000 фунт стерлинг жарима солинади, деб хабар беради Kazinform The Times газетасига асосланиб.\nНур-Султан шаҳрида кучли қор бўрони эсмоқда NUR-SULTAN. Kazinform – Нур-Султан шаҳрида қор бўрони эсмоқда, деб хабар беради Kazinform мухбири.\nҲиндистонда содир бўлган автоҳалокатда 13 киши вафот этди NUR-SULTAN. Kazinform – Сешанба куни Ҳиндистоннинг жануби-шарқий Андҳра-Прадеш штатида содир бўлган йўл-транспорт ҳодисасида 13 киши вафот этди ва уч киши жароҳатланди, деб хабар беради Kazinform Hindustan Times газетасига асосланиб.\nХорижий журналистлар Туркистонда Наврўз байрамини нишонлади TÚRKİSTAN. Kazinform – Туркий тилли давлатлар журналистлари учун пресс-тур 20-22 март кунлари бўлиб ўтди. Венгрия, Туркия, Ўзбекистон, Қирғизистон, Озарбайжон ва Бошқирдистон журналистлари ҳудуднинг гўзал табиати, бой тарихи ва ёрқин маданияти, ўтмиши ва ҳозирги Туркистон билан таништирилди, деб хабар беради Kazinform вилоят ҳокимлиги матбуот хизматига таяниб.\nЖанубий Корея президенти коронавирусга қарши AstraZeneca вакцинаси билан эмланди SEUL. Kazinform – Сешанба куни Жанубий Корея президенти Мун Чжэ Ин Буюк Британияда бўлиб ўтадиган G-7 саммитда иштирок этиш олдидан COVID-19га қарши AstraZeneca вакцинаси билан эмлашни бошлади.\nҚозоғистонга Россиядан «Спутник V» вакцинасининг қўшимча 4 млн дозаси етказиб берилади NUR-SULTAN. Kazinform – ҚР Бош вазири Асқар Мамин Россия Федерацияси Бош вазири Михаил Мишустин билан учрашди, деб хабар беради Kazinform Идоралараро комиссиянинг Telegram каналига таяниб.\nТуркий Кенгашнинг Туркистондаги саммити видеоконференция орқали ўтказилади NUR-SULTAN. Kazinform –31 март куни Туркистонда ўтказилиши режалаштирилган Туркий Кенгашининг норасмий саммити видеоконференция орқали ўтказилади, деб хабар беради Kazinform мухбири.\nАҚШ: Колорадо штатидаги супермаркетда қуролли одам 10 кишини отиб ўлдирди NUR-SULTAN. Kazinform – Колорадо штатидаги супермаркетда юз берган отишмада камида 10 киши ҳалок бўлди. Бу ҳақда Боулдер шаҳар полиция бўлимининг Twitterдаги саҳифасида маълум қилинди, деб хабар беради Kazinform.\nЧимкент-Истанбул рейси тикланади NUR-SULTAN. Kazinform – Чимкентдан Истанбулга рейслар тикланади, деб хабар беради Kazinform мухбири.\nҚозоғистон олимлари дунёдаги биринчи радиацияга қарши дорини яратди NUR-SULTAN. Kazinform – Қозоғистонлик олимлар одатда қон кетишини тўхтатиш учун ишлатиладиган «аминкапроик кислота» препарати инсон танасини радиациядан самарали ҳимоя қилиши мумкинлигини аниқладилар. Бу ҳақда Kazinform 1tv.kz каналига асосланиб хабар беради.\nКоронавирус: Қозоғистонда 2 шаҳар ва 1 вилоят ҳали ҳам «қизил» зонада NUR-SULTAN. Kazinform – 23 март ҳолатига, Қозоғистон ҳудудларидаги эпидемиологик вазиятни баҳолаш матрицасига кўра, Нур-Султан, Алмати шаҳарлари ва Ғарбий Қозоғистон вилояти ҳали ҳам «қизил» зонада, деб хабар беради Kazinform.\nАлматида «Наврўз» байрами шарафига дрон-шоу намойиш этилди ALMATY. Kazinform – Алмати аҳолисини Наврўз байрами билан ғайриоддий тарзда - дронлар орқали табриклашди. Мегаполиснинг оқшом осмонида гуллаб-яшнаётган гул, Қозоғистон харитаси ва «шанырак» кўриш мумкин бўлди, деб хабар беради Kazinform мухбири.\nГермания ва Австрия карантинни узайтирмоқда NUR-SULTAN. Kazinform – Германия чеклов чораларини 18 апрелга қадар узайтиради. Душанба куни федерал раҳбарият ва 16 штат ҳокимияти бу борада келишиб олди. Шу куни шифокорлар 16 мингта янги ташхисни рўйхатдан ўтказдилар. Мамлакат бўйлаб касалланиш даражаси ҳар 100 минг аҳолисига нисбатан юз кишидан ошди, деб хабар беради Kazinform Euronewsга асосланиб.\nПневмония: 10 киши касал бўлиб, 188 бемор соғайиб чиқди NUR-SULTAN. Kazinform – 21 мартдаги ҳолатига кўра, Қозоғистонда пневмония билан касалланишнинг 10 та ҳолати ва 2 та ўлим ҳолати қайд этилди, 188 киши соғайиб чиқди, деб хабар беради Kazinform coronavirus2020.kz сайтига таяниб.\nОхирги сутка давомида Қозоғистонда 1101 кишида коронавирус аниқланди NUR-SULTAN. Kazinform – Қозоғистонда ўтган суткада 1101 одам коронавирус инфекциясини юқтирганлиги маълум бўлди, деб хабар беради Kazinform coronavirus2020.kz сайтига таяниб.


14:00 / 10 июнь 1469 pdf Ўқиш режими + -\nЙўқсиллик кўпинча ҳар қандай йўл билан бойлик тўплашга ундайди. Яна ҳам аниқроқ қилиб айтадиган бўлсак, камбағаллик ножўя ишларга сабаб бўладиган ҳаракатлантирувчи омил ҳисобланади. Ва аксинча, бойлик, тўқчилик одатда танбалликка, дангасаликка, лоқайдликка боис бўлсада, бу ҳолат зарарлари камбағаллик келтириб чиқарадиган ёмон оқибатларга нисбатан камроқ бўлади.\nКамбағаллик борлиқда ўрнатилган илоҳий қонуниятларга шаккоклик қилиш, ризқ тақсимотига нисбатан шубҳа гумонда бўлиш каби ҳолатларни келтириб чиқаради.\nКамбағаллик дунёқарашни салбий кўринишга олиб келади. Бу ҳақда Зуннун Мисрий ҳазратлари: «Сабр нималигини билмайдиган фақирлардан яхшилик чиқмайди. Сен сабр қила оладиганларга насиҳат қилгин», деганлар.\nИслом таълимотига кўра, бойлик Аллоҳнинг катта ва шукронаси талаб этиладиган неъматларидан биридир. Камбағаллик эса муаммолардан бири бўлиб, мусулмон киши Аллоҳдан унга дучор қилмаслигини сўраши ва қўлидан келганича бунга ўзи ҳам ҳаракат қилиши керак. Аллоҳ таоло бойликнинг катта неъмат эканлигини айтиб бундай марҳамат қилади:\n«Ва У сени камбағал ҳолда топиб, бой қилмадими?» (Зуҳо сураси, 8-оят).\nРасулуллоҳ соллаллоҳу алайҳи васаллам: «Кимки истиғфорни лозим тутса, Аллоҳ таоло ҳар бир тангликдан чиқувчи йўл ва ҳар турлик ғамдан енгиллик ҳамда уни ҳеч бир ўйламаган томонидан ризқлантириб қўяди», дедилар.\nАбу Довуд ва Ибн Можалар ривояти.\nАбу Ҳурайра розияллоҳу анҳудан ривоят қилинади: Расулуллоҳ соллаллоҳу алайҳи васаллам: «Менинг нафсим Унинг қўлида бўлган зотга қасамки, агар сизлар гуноҳ қилмасангизлар, Аллоҳ сизларни кетказиб, (ўрнингизга бошқа) гуноҳ қиладиган қавмни олиб келади. Бас, улар (гуноҳларига) истиғфор айтишади, Аллоҳ эса уларнинг гуноҳларини кечиради», дедилар.\nАбдуллоҳ ибн Масъуд розияллоҳу анҳудан ривоят қилинади: Расулуллоҳ соллаллоҳу алайҳи васалламни уч марта дуо қилган ва уч марта истиғфор айтган қойил қолдирар эди.\nБиз мўмин мусулмонларга Расулуллоҳ соллаллоҳу алайҳи васаллам марҳамат қилганларидек: «Аллоҳдан, куфр ва камбағалликдан, йўқсилликдан, хорликдан, зулм қилиб қўйишдан ёхуд мазлум бўлиб қолишдан Ўзинг сақлагин», деб ёлвориб сўраймиз, истиғфор айтамиз ва дуо қилиб қоламиз!\nМансур 17:55 / 14 июнь\nSirojiddin 14:58 / 10 июнь\nРаҳмат яхши ва ижобий ҳулоса олдим. Яна шунақа малумотларни бериб борилар.\n11:23 / 10 июнь 837\n15:00 / 10 июнь 1021\n1088 22:26 / 09 март\n1482 15:00 / 03 февраль\n1339 11:00 / 02 март\n1082 11:00 / 20 февраль


12-07-2016 | 19:24\nZAMIN.UZ / Маданият / 12 Июл 2016 года1 409\nАввалроқ, “Ўзбекнаво” эстрада бирлашмаси томонидан санъаткорлар учун Ўзбекистон давлат санъат ва маданият институтида малака ошириш курслари ташкил этилгани ҳақида хабар берган эдик. Унда ёш хонандалар институтнинг малакали ўқитувчилари томонидан ташкил этилган дарсларда иштирок этиб, сертификатлар билан тақдирланганди. Бу ҳақда "Qalampir.uz" хабар берди. Куни кеча Миллий матбуот марказида “Ўзбекнаво” эстрада бирлашмаси томонидан ташкил этилган матбуот анжуманида бирлашма Бош директори ўринбосари Муроджон Мажидов жорий йилнинг август ойида 40 нафар хонанда учун маънавият дарслари ташкил этилиши ҳақида маълум қилди. “Бундан олдинги дарсларга ақл-ҳуши жойида санъаткорларни жалб қилганимиз яхши бўлди. Боиси кейинги дарсларни ташкил этиш борасида улардан анча фикрлар олдик. Маънавият соатларини тўхтатиб қўйган эдик. Бугун бунга эҳтиёж ортиб бораётганини ҳис қилган ҳолда яна маънавият дарсларини давом эттирмоқчимиз. Чунки бугунги айрим хонандалар китоб, газета ўқимайди, ТВ кўрмайди. Дунёда кечаётган воқеалардан хабардор эмас. Бундай ижрочиларни эса ўқитиш керак”, дейди Муроджон Мажидов. “Ўзбекнаво” эстрада бирлашмаси бундан аввалги малака ошириш курсларида Фаррух Аҳмедов, Умар Шамсиев, Тоҳир Усмонов, Ботир Яминов, Ягона, Амира Алибекова, Руҳшона каби ўзбек эстрадасида ўз ўрнига эга, таъбир жоиз бўлса, ҳали панд емаган ва ишончни сўндирмаганларни қайта тарбиялаган эди. Балки навбат ўзбек тилини билмай ўзбекча куйлаётган, тарғибот тадбирларига очиқ-сочиқ либосларда бораётган, тўй-ҳашамларда жанжалкашлиги билан тилга тушганларни тарбиялашга етгандир. “Ўзбекнаво” бу борада кўзга кўринарли натижага эришади, деган умиддамиз.